Bukedde Online - Baganda ba Bashir nabo babakutte\nAbeekalakaasi e Sudan balaze Gav't gye baagala...\nBannamagye abaawambye obuyinza e Sudan bakutte baganda ba Omar al-Bashir babiri abagambibwa nti b’abadde akozesa okunyaga ssente za Gavumenti.\nBashir 75, eyaggyiddwa mu buyinza ku Lwokuna oluwedde alina ssente obuwumbi bwa doola mwenda eziterekeddwa mu bbanka ezenjawulo. Kigambibwa nti zonna yazinyaga mu Gavumenti naddala mu kutunda amafuta.\nAbadde azinyaga ng’aziyisa mu bitongole by’ebyokwerinda ebirina enkizo ng’ensaasaanya yaabyo tetunulwamu.\nBwe kituuka ku bitongole ebikessi ebiri wansi w’amaka ga Pulezidenti ne ofiisi ye, Bashir abadde alagira ne ziweebwa baganda be Abdallah Hassan al-Bashir ne Al-Abbas Hassan al-Bashir. Bombi baakwatiddwa ku misango gy’enguzi n’okunyaga ensimbi za Gavumenti.\nBashir alina baganda be abamanyiddwa bataano. Okukwatibwa kwabwe kwalangiriddwa omwogezi wa Gavumenti ey’ekiseera Lieutenant General Shamseddine Kabbashi, ku Lwokusatu ekiro.\n“Bavunaanibwa nguzi n’okunyaga ensimbi za Gavumenti okumala emyaka 30. Twagala bakomyewo ssente z’omuwi w’omusolo zonna ze baanyaga,” bwe yategeezezza.\nAbeekalakaasi abaavuddeko Bashir okugwa bakyalemeddeko nga baagala bannamagye obuyinza babukwase abantu baabulijjo kubanga nabo (bannamagye) kitundu ku Gavumenti ya Bashir.\nOkukwata baganda ba Bashir kitunuuliddwa nga kaweefube wa bannamagye okukkakkanya abeekalakaasi nga bwe bagenda okukola ku nsonga ze baludde nga beemulugunyako naddala enguzi.\nBashir abadde amaze myaka 30 mu buyinza, yaggyiddwa mu kifo gy’abadde akuumirwa n’aggalirwa mu kkomera ery’amaanyi erya Kober mu Khartoum eno nga naye Bashir gye yasibiranga abamuwakanya.\nen. Abdel Fattah al-Burhan, akulira Sudan kati yeeyamye nga bw’atagenda kuttira ku liiso muntu yenna eyabba ssente za Gavumenti.\nAlagidde ebitongole bya Gavumenti byonna okuwaayo akawunti kwe bitereka ensimbi munda mu Sudan n’ebweru zeetegerezebwe. Era yatuuzizza olukiiko lw’amagye ne lusalawo obubinja bwonna obw’abalina emmundu obwassibwawo Bashir okuyambako okukuuma emirembe, buzzibwe wansi w’amagye.\nKyokka amagye gaasazeewo Bashir kumuwozeseza mu Sudan olw’emisango gy’okutta abantu n’okutyoboola eddembe lyabwe e Darfur.\nWabula ekibiina ekirwanirira eddembe ly’obuntu ekya ‘Amnesty International’ kyawabudde Bashir atwalibwe mu kkooti y’Ensi Yonna eya International Criminal Court etuula mu Hague ekya Nertherlands.\nBakutte 2 ku kuttibwa kw’eyawangudde ekya Nnaabakyala


Bukedde Online - Wuuno woyiro w’obutonde anaakuyamba okwetangira ssennyiga omukambwe\nWuuno woyiro w’obutonde anaakuyamba okwetangira ssennyiga omukambwe\nPoliisi ekutte Paasita lwa kuggulawo kkanisa...\nAbasawo badduse mu ddwaliro e Ssembabule...\nSanitizer’ eyakoleddwa aba Prof Bioresearch okuyambako mu kuziyiza ssennyiga omukambwe.\nssennyiga omukambwe (Coronavirus) akutte wansi ne waggulu era abantu bangi bali ku bunkenke n’entambula ekalubye ate nga batidde n’ebyenfuna okugootaana. Mu Uganda ebivvulu n’ebbaala byonna byawerwa kyokka naawe atunda emmere oba engoye teweeyibaala wadde tezinnawerwa naye abazigula ate bye batunda okufuna ssente byawereddwa.\nEno si y’enjega esoose okugwa mu nsi kubanga wazze wabalukawo obulwadde obw’enjawulo okuli ssennyiga w’ebinyonyi, Mers, Sars n’ebirala. Naye obulwadde obukyasinze okuba obw’omutawaana ye kawumpuli.\nOno yatta Abazungu abasoba mu bukadde 200 era ne wano mu Uganda yatuuka. Newankubadde yatta abantu bangi mu Uganda, naye asinga okujjukirwa ye mukyala wa Musa Kasule e Wandegeya.\nOno oluvannyuma lwa kawumpuli okutta mukazi we, Abasiraamu ne bamuziikirako yakyuka n’asiramuka era n’abawa ettaka kwe baazimba omuzikiti gw’e Wandegeya.\nAtamanyi hajji Kasule ye jjajja wa Mujib Kasule nnannyini ttiimu y’omupiira eya Proline. Naye waliwo ababbi basatu abanyagululanga abafudde kawumpuli ate nga tabakwata.\nOluvannyuma ababbi bano baakwatibwa ne boogera woyiro gwe bagatta ne basobola okunyaga emirambo egy’abafudde kawumpuli kyokka bo nga tabakwata. Baagamba nti, baagatta woyiro w’ekikuta ky’enniimu, emicungwa, Rosemary, akakomera nga bye beesiiga ne banyaga emirambo.\nNaffe twakoze okunoonyereza ne tukola ‘sanitizer’ okuva mu woyiro oyo waggulu era wa butonde ng’atta obuwuka ssinga omwesiiga mu ngalo. Onotumufumba nga emmandule naye omwenge mulimu ogw’obutonde era n’abatagunywa basobola okumukozesa.\nEkirungi ekirala ekimuliko agula 5,000/- n’okudda waggulu, osobola okugulirako abantu mu kyalo. Mu kulwanyisa ssennyiga omukambwe, Abachina baakozesezza eddagala ezzungu n’ery’obutonde era balina we batuuse.\nAte era jjukira nti, ekitongole kya Centers for Disease Control mu Amerika nakyo kyakakasa woyiro ono nti, Wuuno woyiro w’obutonde anaakuyamba okwetangira ssennyiga omukambwe ‘Sanitizer’ eyakoleddwa aba Prof Bioresearch okuyambako mu kuziyiza ssennyiga omukambwe. atta obuwuka. Omukenkufu asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.\nLeero mu mboozi yaffe ey'omukenkufu tukulaze engeri butto w'akakomera gy'awonyamu ssennyiga ssaako n'ekiwanga


Bukedde Online - Njagala omusajja alina ku ssente\nABANOONYA :Brenda Nafula eyeepikira omuyimbi Chris Evans\nMWANA muwala ng'oyaka ?\nNjagala omusajja ali wakati w'emyaka 30-60, akola, alina ku ssente kubanga nange siri bubi. Njagala nga muwanvu ate nga munene. Ateekwa okuba nga mwetegefu okumwanjula ewaffe n'okugenda ku musaayi.\nBiki gwe by'ogenda okumukolera ssinga aba akusiimye ?\nNgenda kumuwa omukwano nga gwennyini, muzaalireyo omwana n'ebirala bwe sisobola kwogera.\nNZE Norah 37. Nneetaaga omwami owoobuvunaanyizibwa, ow'emyaka 40-55, akola ng'ali mu mbeera nnungi kuba nange siri bubi. Saagala Musiraamu. Njagala omwetegefu okwekebeza omusaayi. Ngenda kumuwummuza ebirowoozo. Kuba 0752534250.\nNze Resty 35 mbeera mu Kampala. Nnoonya omwami ali ku ddagala lya ARVS, alabika obulungi kuba nange bwendi, nga mwetegefu okugenda ewaffe, okukola obufumbo, alina empisa, atya Katonda ng'ali wakati w'emyaka 40-50. Kuba 0787048367.\nNze Racheal Namatovu 38. Mbeera Lukomero- Luweero, nazaalako era nasomako. Nneetaaga omwami ow'emyaka 40-45 nga teyeddira Ngonge oba Ngabi. Njagala alina ku ssente ng'alabika bulungi kuba nange bwendi ate nga mwetegefu okukola obufumbo. Kuba 0753334775.\nNze Annet Nakawungu 40, mbeera Mpereerwe, neddira Kasimba era nazaalako.Nneetaaga omwami akuze mu birowoozo, ow'emyaka 50-60 nga mwetegefu okwekebeza omusaayi, alina eddiini n'empisa. Kuba 0700631900.\nNze Aisha Nakimbugwe 38, mbeera Bulenga, ndi musuubuzi wa ngoye. Nneetaaga omwami ali ku ddagala lya ARVS ng'alabika bulungi kuba nange bwendi ate nga ttali bubi mu byenfuna, ow' emyaka 40- 50, amanyi omukwano, omwesimbu, atya Katonda. Kuba 0708742890.\n'Fabregas yansubya okuzannyira Arsenal'\nAb'ewa Kisekka beemulugunyizza ku mukozi wa Pulezidenti\nOkutwalira amateeka mu ngalo: 'Bansibako kubba bodaboda abantu ne bankuba kata banzite'\nJjajja aloopye muzzukuluwe lwa kubba ssigiri\nHajji alidde matereke n''aba MTN\nEkinyonyi ekiriko obuuma kisattiza ekyalo


Bukedde Online - Famire bagiwadde obutwa bbebi n’afa\nLaba engeri Rema gye yafaananye nga Malaika ng'ayanjula Hamza...\nOkwanjula kw'omuyimbi Rema Namakula mu bifaananyi\nCHILE EGOBYE ABAZANNYI\nMaama Fiina asekeredde abamwerijjako ku bwa...\nMaama w’abaana Namubiru ng’ali ku kitanda.\nOMUTEMU atannategeerekeka alungidde famire ya bantu bana obutwa mu nva ne buttirawo bbebi, abaabusimattuse ne batwalibwa mu ddwaaliro nga biwalattaka. Bbebi eyafudde ye Lawrence Bugembe ow’emyezi mwenda gyokka.\nAbalala abaatwaliddwa mu ddwaaliro e Nkozi nga bataawa ye; Catherine Nampiima 2, Vanessa Kisakye 12 ne nnyaabwe Nuur Namubiru. Bino byabaddewo mu kiro ekyakeesezza Olwokubiri e Teketwe mu ggombolola y’e Buwama mu Mpigi, omuntu ataategeerekese bwe yasooberedde famire ya Namubiru 30, n’alunga obutwa mu nva zebinyeebwa bye baalidde ekyeggulo n’abaana be basatu.\nBba wa Namubiru yasimattuse kubanga yabadde agenze Kampala. Namubiru n’abaana be baasuze bataawa kyokka zaabadde ziwera ssaawa nga 4:00 ez’oku makya baliraanwa ne balaba nga taggulawo kyokka nga bulijjo akeera kwe kugezaako okukonkona nga tebawulirayo kanyego. Baasazeewo ne bamenya oluggi ne basanga nga tewali asobola kwogera kyokka ng’ebbujje erisembayo obuto lyafudde dda.\nWano abatuuze baatemezza ku poliisi y’e Buwama kyokka baagenze okwekebejja abali obubi nga bavaamu ebyovu mu kamwa n’okuzimba embuto ekibaviiriddeko okutebereza nti baabawadde obutwa.\nPoliisi y’e Buwama yatutte abalwadde mu ddwaaliro e Nkozi nga bataawa omulambo gwa bbebi ne gutwalibwa e Mulago okugwekebejja okuzuula ekika ky’obutwa obwaweereddwa famire eno. Akulira okunoonyereza ku buzzi bw’emisango ku poliisi y’e Buwama, Paul Nabende yagambye nti baasanze ebintu mu ntamu yenva zebinyeebwa aba famire ze baaliddeko nga byefaanaanyiriza obutwa.\nOMUSAWO AKAKASIZZA OBUTWA Akulira abasawo b’eddwaaliro ly’e Nkozi, Harriet Baker Nalwoga akakasizza nti abalwadde baawereddwa butwa era bakyagezaako okububanuunamu. Ayongeddeko nti, abalwadde bakyali mu mbeera mbi naddala omwana ow’emyaka ebiri (Catherine Nampiima) atannadda ngulu okuva lwe baamututte mu ddwaaliro kyokka nga balwana okutaasa obulamu bwe.\nTaata w’abaana bano Sikyomu Luyambi agamba nti abadde talina lutalo na muntu yenna ku kyalo ng’ate ne mukazi we Namubiru talina mpalana yonna era n’asaba poliisi ekole okunoonyereza bazuule ekituufu. N’agamba nti bwe baba baawereddwa butwa kimutabudde kubanga tatamanyi yakikoze.\nNkozi, Harriet Baker Nalwoga\nMesach njagala mbaga\nOkwanjula kw'omuyimbi Rema Namakula...\nEKIBIINA ekifuga omupiira mu Chile kigobye abazannyi 20 mu nkambi lwa kuwagira bannansi abeekalakaasa nga baagala...\nObutabanguko mu maka bwongedde...\nOmusumba eyawummula, Mathias Ssekamaanya asabye abafumbo okufunaolunaku bakubaganye ebirowoozo ku ntambula y'amaka...


Bukedde Online - Mike Mutebi atabukidde abazannyi ba KCCA abatava ku ndiri-Nkooye okubasasula ez'obwereere\nExpress eyimirizza omukungu waayo lwa bulimba\nEjjoogo lya Vipers ku Villa lituuse ne mu ...\nOMUTENDESI wa KCCA FC, Mike Mutebi alabudde abazannyi abatava ku ndiri nti akooye okubasasula ssente ez’obwereere nga tebazannya. Kiddiridde abazannyi okuli; Saddam Juma, Jackson Nunda ne Hassan Wasswa ‘Dazo’ obuvune okubalemerako kyokka nga baabagula kuyamba ttiimu eno ewangule ebikopo era nga basasulwa omusaala buli mwezi, Mutebi ky’agamba nti tagenda kukigumiikiriza.\nMutebi, yategeezezza nti abazannyi bano baludde n’obuvune ate abamu babusirikira wabula gwe banneekebejja n’asangibwa n’obuvune obwetaaga okulongoosebwa n’agaana, waakugobwa mbagirawo kuba tebalina ssente za kwonoonera ku bazannyi balwadde ng’ate balina kkampuni ya Britam eyabawa yinsuwa y’obulamu bw’abazannyi. Saddam, eyeegatta ku KCCA ng’ava mu Express emyezi mukaaga egiyise, tazannyangayo mupiira gwa liigi gwonna okuggyako egya CAF Confederations Cup bwe baali bakyazizza FUS Rabat n’ogwa Club Africain ku bugenyi.\nSizoni eno, Nunda yazannye Onduparaka ne Maroons gyokka n’addayo ku ndiri kyokka sizoni ewedde yagimalako ali ku buvune okufananako ne Wasswa ‘Dazo’ atazanyangayo mupiira okuva lwe yava mu Express mu 2015Saddam twamugula tukimanyi nti mulwadde kuba abazannyi ba Uganda bangi baba balwadde, tugenda kubakebera tulabe obuvune bwabwe we butuuse tubasindike balongoosebwe. Singa banaakigaana, tujja bagoberawo,” Mutebi bwe yategeezezza ng’ayanukula bannamawulire abaabadde bamubuuza ku buvune bw’abazannyi bano.\nSADDAM AYOGEDDE Bukedde bwe yatuukiridde Saddam, yategeezezza nti talina wamuluma era alinze basawo ba ttiimu kumubuulira lw’addamu okuzannya kuba atendekebwa bulungi. “Ne bw’ong’amba nti leero nze ntandika omupiira, nkikola kuba sirina wannuma.\nEkirala bwe nnali nzija mu KCCA abasawo banneekebejja, tebalina bulwadde bwe baazuula ekitegeeza nti ndi mulamu. Kati lwaki bagamba okunnongoosa,” Saddam bwe yategeezezza. Eggulo (Lwamukaaga), KCCA yattunse ne BIDCO e Jinja mu liigi era abazannyi bano baabadde tebasuubirwa kuzannya.


Bukedde Online - Obadde okimanyi nti butto w’ekisubi akola ku musujja mu bantu, enkoko n’ebisolo ? Soma wano mu mboozi y'omukenkufu\nButto akamuddwa mu kisubi\nKACAAYI akalimu amajaani g’ekisubi kawoomera bangi, wabula abamu batya okugula amajaani gaakyo nga bagamba nti, abagatunda bafere akawoowo bakasiiga kungulu munda temuba era ogenda okugassa ku caayi nga temuli kisubi.\nBangi okukinywa bakikolamu nsaano, kyokka ate abamu abakinywako bagamba nti, tekibakolera olw’obugimbi obukiriko, olukinywa ate ebasajjula amabwa naddala abalina alusa. Olw’embeera eno kye tuvudde tukamulamu butto akuwa emigaso egy’enjawulo.\n1 Abantu abakoowa naddala abakeera nga tebalina maanyi, nywa amatondo ataano akawungeezi ne ku makya ate kiyamba ne ku nkuba y’emmere.\nEra waliwo kkampuni kati ezikola eby’okunywa ebizzaamu amaanyi nga bakozesa kisubi. 2 Ayamba ku musujja, osobola okumukozesa mu kugujjanjaba ng’omunywera ku mazzi agabuguma. Takoma ku bantu wabula agujjanjaba mu bisolo n’enkoko.\n3 Omukyala ali mu nsonga, kimuyamba obutalumizibwa, onywa amatondo ataano.\n4 Ku bafuna ekiddukano, abayamba okukisiba, kuba atta obuwuka obukireeta mu bantu, ente, enkoko n’ebirala.\n5 Akuwonya omutwe, weesiiga ku mutwe n’emabega w’amatu era gusirikirawo. 6 Abalina ebirime ng’enjuki tezijja mu nnimiro naddala abalina obutunda n’ebirime ebirala ebyetaaga enjuki okuwakisibwa osobola okuteeka mu ppamba alimu butto w’ekisubi, akawoowo kasika enjuki.\n7 Ku muntu alunda enjuki, butto osobola okumutega ku muzinga kuba akawoowo k’alina kasikiriza enjuki ne ziyingira.\n8 Ayamba okugumya amannyo n’okutangira endwadde zaago. Munyumunguze mu kamwa buli ku makya.\n9 Akola ku kandida w’omu kamwa, kinyumunguzeemu nga bw’onywa, era kiyamba ne ku baana abeesika.\n10 Alina ensenke ku maaso, teeka ettondo mu mazzi g’onaaba mu maaso kijja kugobamu obucaafu.\n11 Alina oluwumu mwesiige lujja kugenda.\n12 Akola ku bakyala bannabukalu ssinga bamwesiiga mu bitundu byekyama.\n13 Kiyamba okukkakkanya ekinywa ky’amabeere amata ne geeyongera.\n14 Alina ekirabo ky’emmere, fuuyira akawoowo mu kirabo kyo ate naawe okumwekuba ajja kusikiriza abaguzi. Ate omuteeke ne mu caayi.\n15 Ayamba mu kwokya amasavu n’abalwadde b’akawago nga tebasobola kusiba musulo. Ssinga weesiba ekinywa, weesiige butto ono bijja kuta.\nJulius Nyanzi owa Prof Bioresearch asangibwa ku Equatorial Mall edduuka nnamba 152 mu Kampala. Mufune ku 0702061652 / 0779519652


Bukedde Online - Abachina 20 bakwatiddwa mu Uganda lwa butaba nabiwandiiko\nMaama togwa mu luwombo!\nAfande munsiba naye ntamidde\nAkola n’omwagalwa we ku mulimu mukole bino muleme kutabuka\nBy’olina okukola munno abadde akubuusabuusa addemu okukwesiga...\nAbachina 20 bakwatiddwa mu Uganda lwa butaba nabiwandiiko\nErau, omukuumi wa Kaweesi bwe battiddwa aziikiddwa:...\nEKINTONGOLE ekivunaanyizibwa ku bantu abayingira mu ggwanga kikoze ekikwekweto mu kiro ekikeesezza olwaleero ne kikwata abantu 20 okuva mu ggwanga lya China abasangiddwa mu wooteri ya Arirang e Nakasero ne Kololo Courts nga tebalina biwandiiko biboogerako n'okubawa olukusa okubeera mu ggwanga.\nBano okukwatibwa kiddiridde bannayuganda okwemulugunya nti mu bifo ebiriraanye Wooteri ya Arirang mulimu Abachina ababeeramu kyokka nga tebamanyiddwa biki bye bakoleramu.\nSimon Mundeyi akulira ebikwekweto mu kitongole ekivunaanyizibwa ku bantu abayingira mu ggwanga akakasizza okukwatibwa kwa Abachina bano n'ategeeza nti bano basangiddwa nga tebalina biwandiiko bibakkiriza kubeera mu ggwanga wadde okukoleramu kyokka kizuuliddwa nti babadde beenyigira mu mirimu omuli okufumba, okulongoosa wamu n'okuweereza mu wooteri.\nSimon ategeezezza nti ku bantu 20 abakwatiddwa kuliko 5 abasangiddwa n'ebiwandiiko ebituufu ate 15 tebasangiddwa nakiwandiiko nakimu era era nga bano babasigazza okutuusa nga bawfunye omuntu abeeyimirira oba okuleeta ebibakwatako.\nDiamond Platnumz asitudde Jeneza mu kuziika omukadde amuzaalira omukyala e Kalama - Busunju\nEkiri e Busunju mu kuziika Maama wa Zari\nAkola n’omwagalwa we ku mulimu...\nBy’olina okukola munno abadde akubuusabuusa...\nBy’olina okukola munno abadde akubuusabuusa addemu okukwesiga\nOmukazi bw’atiribira kyongera omusajja...\nOmukazi bw’atiribira kyongera omusajja okusuukiira olwo ne zidda okunywa


Bukedde Online - Baganda ba Mulindwa Muwonge bakkirizza eby’okuziikula omugenzi\nEyaguza minisita Kibuule ettakaakwatiddwa...\nEnkaayana z’ettaka lya Pine zimenyesezza...\nOmugenzi Mulindwa Muwonge\nBAGANDA ba Mulindwa Muwonge ababadde bawakanya okuziikula omugenzi bamaze ne bakkiriza kikolebwe basobole okuggya obutoffaali ku mulambo okukakasa obuzaale bw’abaana.\nOkukebera abaana okwasooka, baafuna abaana ba Mulindwa Muwonge 8 ebyava mu musaayi ne biraga nga byonna bikwatagana era bano be baakozesa okukebera abalala gye baazuulidde nti abaana abamu tebaali ba mugenzi. Wabula kati baganda b’omugenzi okuli Sulaiman Muwonge ne Swaibu Muwonge bagamba nti nabo kati bakkirizza omugenzi aziikulwe bwe kiba nga kye kinaayamba okumanya ekituufu ku buzaale bw’abaana buli kimu kiggwe bulungi.\nKyokka baganda b’omugenzi baategeezezza nti okuziikula omufu kirina kukolebwa nga bayita mu mateeka nga ne ofi isi ekola ku nsonga z’abafu ekyenyigiddemu kubanga yayingizibwa dda mu nsonga zino era ezimanyi bulungi Baawagiddwa Aloysious Matovu Joy eyagambye nti kituufu okuziikula Mulindwa Muwonge aggyibweko obutoffaali bwe buba bweyambisibwa okukebera obuzaale bw’abaana n’avumirira enkola eyakozesebwa mu kusooka n’agamba nti yali nkyamu.\nSwaibu Muwonge yawakanyizza ebyogerwa nti baagala kubba bintu bya mufu n’agamba nti muganda waabwe teyalina byabugagga ne ssente z’awulira obukadde 70 eziri ku akawunti ye tazirabangako n’ekirala bo bantu abaliko byebeekolera mwebaggya sente ezibayimirizaawo.\nYajjukizza nti n’okukebera abaana omusaayi, kyajja lwa bamulekwa okutandika okukaayana bokka na bokka naddala abakulu nga baagala okugabana ebintu bya kitaabwe n’olwekyo tewabangawo muntu mulala wa luganda akaayanira bintu nga bwe kigenda kyogerwa.\nYalumirizza nnamwandu Hellen Nambi nti ye yalina entegeka z’okukyusa ekyapa ky’e Nalumunye ne bamulabuukirira mangu ne bamulemesa bwe baakimulaga nti amaka gano gateekeddwa kubeera ga baana bonna so sibabe bokka kugeeyagaliramu. Swaibu agattako nti Nambi alina abaasooka okumuwubisa nti ab’ekika kya Mulindwa Muwonge baali bagenda kumugoba mu nnyumba ekitaali kituufu ye kwe kukola obwangu ageeekomye yekka n’abaana be.\nMatovu Joy ng’asoma Bukedde ku bya Mulindwa Muwonge.\nAgattako nti baakola olukiiko lw’abeekika okwali n’abaana ba Muwonge ne babuuza Nambi wa gy’alowooza abaana ba Mulindwa (Nambi b’atazaala) gye balibeera ne gye balikoleranga emikolo bwe balibeera bagifunye ye n’addamu nti; Bwe balibanga baagala okukozesa awaka, bajjanga kusaba olukusa. Swaibu agamba nti ekyo nakyo kyabakuba wala.\nSwaibu agamba nti eky’okukebera abaana omusaayi kyava ku bamu ku baana okutegeeza nti abaana ba Nambi abaali bateekeddwa ku kyapa ky’e Nalumunye tebaali ba mugenzi era newabaawo okusaba buli mwana wa Mulindwa Muwonge akeberebwe okukakasa obuzaale bwe.\nEyakoze ku musaayigw’abaana’ ba Muwonge akkaatirizza\nMulindwa Muwonge: Ebyavudde mu musaayi biraga abaana 12 kw'abo 34 si babe!


Bukedde Online - Brig. Kasirye Ggwanga akyawanda muliro\nKayihura aweze okulwanyisa obumenyi bw'amateeka...\nMUNNAMAGYE Brig. Kasirye Ggwanga akyawanda muliro.\nAlabudde abatandise okutambuza ebigambo nti yapondoose n’agenda ku poliisi ya SIU e Kireka n’akola sitetimenti ku byokwokya tulakita n’okugikubamu amasasi nti ajja kubakolako era gw’anaakwasa ajja kumugwiira nga laddu.\n“Nze ndi munnamagye ali ku ddaala erya waggulu. Sisobola kugenda ku poliisi ya bulijjo kunzigyako sitatimenti era bwemba wa kugikola erina kunzigyibwako ba miritale poliisi bokka abaamagye ate nabo teri yampise kuginzigyako,” Bwatyo Kasirye Ggwanga bwe yategeezezza.\nBrig. Kasirye Ggwanga okwogera bino yabadde ayagala kutegeeza ggwanga kituufu ku kigenda mu maaso ku by’okwokya tulakita ng’amawulire gatandise okusaasaana nti yagenze ku poliisi e Kireka ku SIU n’akola sitatimenti.\nKasirye yagambye nti abantu kye bayita okugenda ku poliisi okukola sitatimenti, y’essimu Pulezidenti Museveni gye yamukubidde amunnyonnyole ku biki ebyaliwo n’atuuka n’okwokya tulakita eno era n’amubuulira buli kimu wabula Pulezidenti n’amulagira by’amunnyonnyodde abeeko abamu ku baserikale ba poliisi b’aba abibuuliramu.\n“Era abapoliisi bazze ewange abamu ne mbagoba ne nsigazaako babiri bokka be nnabuulidde ebyaliwo. Nzikiriza nti nze nayokya tulakita eno ne ngikubamu n’amasasi wabula nga tunyumyamu bunyumya teri kuwandiika era oluvannyuma ne mbasaba nti okuddamu okubaako kye baagala okumbuuza bamale kuleeta eyali nnannyini tulakita eno eyasaalimbira mu ttaka lyange.\nKati oyo agamba nti nagenze e Kireka ne nkola sitatimenti aleete we natadde omukono ku sitatimenti okukakasa bye nayogedde oba ku kakalu ka poliisi ke bampadde we natadde omukono.\nNze ndi musajja mmekete ne Pulezidenti gwe nsinga okuwa ekitiibwa akimanyi kubanga Abatanzania bwe bansiba mu 1979 ennaku 897 e Tanga ku liyanja lya Buyindi (Indian Ocean), saafaayo era nadda ne nkuba Obote ebyasi ebyamuggya mu Ntebe. Museveni namwegattirako Masaka,” Bwatyo Kasirye bwe yakkaatirizza.\nKasirye yabuuzizza oba tulakita gye yayokya yagisanga mu kkubo oba mu ttaka lye?!.\nYayongeddeko nti waliwo ekibinja ky’Abalangira abakyamu okuva e Mmengo abaagala okuwamba ettaka essava e Lubowa era kati beeyingizza ne mu lya mukyala we kyokka n’alayira okubafiirako.\nYagambye nti ne bwe banaamutwala mu kkooti tagenda kugula balooya kuba entegeera ye agamba nti eri waggulu nnyo teyeetaaga amuwooleza.\nPoliisi eyise Brig. Kasirye Ggwanga annyonnyole ku by'okwokya tulakita e Lubowa


MINISITA wa Kampala Beti Kamya alagidde akola ng'akulira KCCA Andrew Kitaka ateeke mu nkola ennongoosereza mu tteeka lya KCCA mbagirawo ezigggyako Loodi Meeya Lukwago obuyinza okubeera Sipiika wa kanso.\nBy'alina okutandikirako kwe kukubiriza bakkansala okwerondamu sipiika wa kkanso bamuwe ofi isi n'emmotoka mw'anaatambulira era atandikirewo okukubiriza enkiiko za KCCA.\nWabula, Lukwago agambye nti minisita Kamya bw'aba tamanyi mateeka yeeyayimbise ofi isi ya Ssaabawolereza wa Gavumenti amuwabule etegeere ddi amateeka lwe galina okutandika okukola.\nEtteeka litandika okukola mu ngeri bbiri; palamenti esobola okuteekawo olunaku ng'eraga ddi lwe lirirna okutandika okukola naye mu lino tekiriimu. Enkola eyookubiri balina okulitwala mu kyapa kya Gavumenti ne lifuluma nga buli muntu yenna alirabye olwo ne litandika okukola'', wano Lukwago wabuulizza ku tteeka lino egyo emitendera bagiyiseemu ddi?\nLukwago yagambye nti minisita Beti Kamya ayagala etteeka lino lissibwe mangu mu nkola ng'alowooza nti likyalimu obuwaayiro obunafuya loodi meeya kyokka buno baabusokoolamu era minisita tajja kufuna by'ayagala.\nKyokka Kamya bwe yabadde ku Media Centre ng'ayogera eri abamawulire yategeezezza nti Loodi Meeya obuyinza bw'okwaniriza abagenyi waakubusigaza nga bwe kibadde mu tteeka ekkadde.\nNga Kamya amugumya nti asigazizza obuyinza okwaniriza abagenyi, Lukwago yagenze mu maaso n'annyonnyola nti minisita yali ayagala abeere nga ye mukulembeze wa Kampala ow'ebyobufuzi kyokka teyakifuna, Loodi Meeya yaakyali omukulembeze wa Kampala ow'ebyobufuzi.\nLukwago era agamba nti minisita yali ayagala embalirira ya Kampala ekolebwe Executive Director n'oludda olw'ebyekikugu, bwe bamaliriza bajanjulire minisita kyokka ekyo baakimusuuza, eteekwa kukolebwa Loodi Meeya n'olukiiko lwe, bw'amaliriza n'ajanjulira kanso.\nMu tteeka eppya Ssaalongo Erias Lukwago y'agenda okukola n'okukuteekateeka embalilira y'ekibuga agiweereze ewa sipiika nga ku kakiiko k'akubiriza kuliko abantu bataano okuli; ye, n'omumyuka we ne bakansala basatu banaalonda okukola nabo ku kakiiko akatuumiddwa City Executive Committee.\nAgamba nti ofiisi ya sipiika erina emirimu ebiri okulondoola ebikolebwa ku ludda olw'ekikugun'okubaga amateeka agafuga ekibuga ate Loodi Meeya y'avunaanyizibwa okukola emirimu gyonna n'okuteekawo enkola ezigobererwa mu kibuga.\nKamya agambye nti etteeka ekadde lyali lyaleetawo obutakkaanya kubanga obuyinza obungi bwali bwaweebwa oludda lwa bannabyabufuzi ne lutawa maanyi bakugu abaddukanya emirimu gy'ekibuga.\nBino byonna w bijjidde, nga minisita Kamya yawandiikidde dda akakiiko akagaba emirimu gya gavumenti aka Public Service Commission kawe Kitaka n'omumyuka we kontulakiti empya ey'omwaka omulamba bongere okuddukanya emirimu gy'ekibuga.Kitaka yategeezezza Bukedde nti atandise enteekateeka okulondesa Sipiika n'omumyuka we era bali mu kubakolera ku bye balina okukozesa mu mirimu gyabwe ng'okubawa ofi isi n'emmotoka ezibatambuza.\nWabula agamba nti bwe banaalaba ng'emisaala gy'abalondeddwa abapya gikosa embalirira ya KCCA bajja kusaba ennyongereza bafune ssente. Ekibiina kya FDC kye kisinza bakansala abangi mu lukiiko lwa KCCA era baatandise dda okwekolamu omulimu okuteekawo omuntu gwe basobola okulonda nga sipiika. Be batunuulidde kuliko; Abubakar Kawalya, Kenedy Okello, Doreen Nyanjula ne Buruhani Byaruhanga (NRM).\nEnnoongooseza zino zaayanjulwa nga Frank Tumwebaze y'akyali minisita wa Kampala, abooludda oluvuganya ne bajja nga bazisimbira ekkuuli okutuusa lwe bagenze nga baggyamu ebintu ebimu bye baali balwanyisa ng'okuggyako abantu obuyinza okwerondera Loodi Meeya.\nEyapaala n'omusajja omulala embeera emulemeredde n'akuba akaddannyuma


Bukedde Online - Yiga okufuga obusungu bizinensi ekulaakulane\nYiga okufuga obusungu bizinensi ekulaakulane\nObusuubuzi busseemu ekibalo oleme kuviiramu awo\nbaleese tata nano esinza ebbeeyi mu nsi\nBuli omuntu lwâ€™akosa munne, aba ayagala okwesasuza mu ngeri emu oba endala.\nNaye mu kukola bino byonna twerabira nti singa amaanyi ge tutadde mu kwesasuza tugassa mu kuzzaawo enkolagana nâ€™oyamba eyakusobezza okutegeera nti kyâ€™akola kikyamu mu ngeri etamulengezza nâ€™okumufuula atali\nNaye mu kukola bino byonna twerabira nti singa amaanyi ge tutadde mu kwesasuza tugassa mu kuzzaawo enkolagana nâ€™oyamba eyakusobezza okutegeera nti kyâ€™akola kikyamu mu ngeri etamulengezza nâ€™okumufuula atalina magezi, kyandisinze era kyandivuddemu ebibala.\nOmuntu agaana okufuga obusungu kiba kitegeeza nti alemeddwa okufuga obutonde era aba alina enjawulo ntono nnyo ku nsolo!\nOkulemwa okufuga obusungu kitegeeza nti ogaanyi okufaayo okumanya lwaki omuntu oli yeeyisizza mu ngeri bwâ€™etyo.\nTwala ekyokulabirako kyâ€™omuntu ajja mu dduuka nâ€™atandika okukulangira nga bwâ€™oseera ennyo ngâ€™ate nâ€™ebintu byo bya mutindo gwa wansi. Omuntu yenna afaanana bwati bwâ€™oba ngâ€™okimanyi nti kyâ€™ayogera kikyamu toyinza butanyiiga mu mutima kubanga aba atandise okukulaga nti totegeera byâ€™okola, onoonya kwekkusa wekka awatali kufa ku bantu bâ€™oguza.\nKyongera okukunyiiza naddala bwâ€™aba wâ€™ayogerera waliwo bakasitoma abalala bâ€™olowooza nti bayinza okukuvaako kubanga bizinensi okuyitimuka yeesigama ku ngeri abantu gye bagirowoozaako.\nMu mbeera eno bwâ€™otoba mugezigezi tojja kufiirwa kasitoma oyo yekka wabula nâ€™abalala bangi singa onoolemwa okufuga obusungu.\nJjukira nti omuntu ono ebigambo byonna byâ€™ayogera ayinza okuba ngâ€™abitegeezaÂ oba ngâ€™anoonya ngeri ya kukugulako ebintu ku ddondolo ngâ€™ayita mu kukukuba omudibo.\nOteekwa okumanya ekigendererwa kya kasitoma olyoke omanye ebigambo byâ€™olina okukozesa era nga bwâ€™ojjukira nti enkwata gyâ€™onoomukwatamu yâ€™ejja okukuyamba okumusigaza nga kasitoma ne bakasitoma abalala.\nJjukira nti buli kasitoma waamugaso gyâ€™oli era toteekeddwa kumufiirwa. Ojja kumutunuulira ngâ€™omuntu omu, kyokka buli muntu alina abantu bâ€™akolagana nabo era abamukkiririzaamu . Kitegeeza nti asobola okukwonoona oba okukuyamba okuyitimuka.\nOmuntu owâ€™ekika kino leka kukozesa lulimi olumunafuya, fuba okumunnyonnyola ngâ€™omulaga nti otegeera obulumi bwâ€™ayitamu okusobola okufuna ekintu ekirungi nti era naawe olwâ€™okuba nti bizinensi togenda kugiggalawo nkya ofuba okulaba nga buli kasitoma ajja ate akomawo nti era okimanyi nti buli kasitoma akola okunoonyereza nâ€™oluvannyuma nâ€™alyoka asalawo okugula mu kifo ekimu oba ekirala.\nYongera omunnyonnyola, bwe kibaÂ kituufu, lwaki ebintu byo biri wagguluko mu bbeeyi okusinga awalala. Kiyinza okuba nga kiva ku buwangaazi nâ€™obwesige abantu bwe babirinamu.\nMunnyonnyole obulabe obuli mu kugula ebintu byâ€™alowooza nti bya layisi, omuli okufiirwa obulamu, oba okufiirwa ssente, anti jjukira nti agula essaati enkadde, agula ssatu ngâ€™eyagula empya akyagirina.\nBino byonna byogere mu ngeri emulaga nti otegeera obuzibu bwâ€™ayitamu okutuuka okugula ekintu kyonna mu bulamu omuli okunoonya ssente nâ€™okuzuula ekintu ekyo kyennyini kye yeetaaga.\nGye munaamalira mwembi mujja kuba basanyufu, kasitoma ojja kuba omusigazza ate nga nâ€™abalala ababaddewo beeyongedde okukukkiririzaamu.\nBino tebikwata ku bizinensi zaffe zokka wabula ne mu mbeera endala zonna. Jjukira nti omuntu bwâ€™aba akulowoozaako bubi, tojja kumuwaliriza kulaba bintu nga ggwe bwâ€™obiraba.Â Babboosi abâ€™ebboggo, abazadde abasussa obusungu, abasajja abanyoomoola abakazi, abakazi abayomba olutatadde balina okukijjukira nti abantu tebaagala kukyusa ndowooza zaabwe, toyinza kubakaka kukkaanya naawe, kyokka tusobola okubawooyawooya ne tubakkirizisa bye twagala singa tuba tukikoze mu ngeri eyâ€™omukwano etebanyoomoola.\nENGERO Zâ€™ABAGAGGA: Abâ€™empaka ababiri tebawala luga .\nPoliisi etuyambe ku banywa enjaga\nOmwami yansuulawo ate n'omwana andwaddeko - 'Munnyambe'\nAlumirizza bba okukeculako omwana we akasolo


TUKOOYE EMBOOZI WILL SMITH NE JADA PINKET GYEBANYUMYA KU BWENZI OBULI MU BUFUMBO BWABWE. – CBS FM\nBannakinku mukuzanya film Omwami n’omukyala Will ne Jada pinkett Smith,emitima gibali ku mitwe ng’eyabuulira owolugambo,anti bandirekera awo okuddamu okulabikira Ku mukutu gw’amawulire gwonna.\nKivudde ku babiri bano okunaaba ensonyi Ku maaso nebatandika okwasanguza ensonga zabwe ez’ekyama nebatuuka ne mu by’omukisenge nga bali mu mukwano, n’okwogera ensonga z’obulamu bwabwe ku bantu abalala bebayagalako nga babinyumya mu mikutu gy’amawulire.\nKino nno kitanudde abamu Ku babalaba,nababawulira okwenyiwa emboozi zabwe ezirabika nga zitumbula obuseegu, okutwala okwemulugunya kwabwe eri ekibanja eky’omutimbagano ekiyitibwa Change.org. Eno y’enkola ey’omutimbagano eyabangibwawo okukola ku nsonga zaabo bonna ababeera n’okwemulugunya eri abantu abenjawulo n’ensonga ezitali zimu.\nDexter Morales ng’ono yeyatandika okwemulugunya kuno,aluubirirae okufuna emikono gyabantu abamusemba ku nsonga za Jada ne Will Smith egiwera 2500, naye nga mu kaseera kano yakafuna emikono egiri eyo mu 2000.\nSinga afuna emikono gyeyetaaga,Smith ne Jada sibakuddamu kulabikira Ku mikutu gya mawulire ku nsonga ezibakwatako bombi.\nAbabiri bano bafumbiriganwa mu 1997 era nga balina abaana babiri okuli omulenzi nga ye Jaden smith n’omuwala nga ye Willow Smith.Omukyala Jada smith ng’ono addukanya program Ku mukutu ogwa facebook emanyiddwa nga Red Table Talk,kitaawe okwagala okwenyigira munsonga z’omukwano naye, alunyumya nga lutabaalo era agamba nti kyamuleetera obukaawu bungi nnyo.\nJada Smith mu kaseera kano atemera mugy’obukulu 50,so nga ye bba Will Smith kati atemera mu gy’obukulu 53.Kyokka ekyewunyisa,bombi betabako mu bikolwa eby’obwenzi ate nga bafumbo.


Bukedde Online - Abataka bagenze mu Masiro Kabaka n'abagobayo\nAbataka bagenze mu Masiro Kabaka n'abagobayo\nAbakugu balaze engeri okulumba olubiri mu 1966 gyekukosezzaamu Buganda n'Abaganda\nOkugunjula n'okulabirira abaana mulimu gwa...\nKABAKA awabudde Abataka obutaddamu kutuuza nkiiko mu Masiro kubanga yagaggala okutuusa nga gamaze okuggwa.\nkabaka ng'ayogera gye buvuddeko\nKino kiddiridde Abataka aboobusoloya okugenda mu Masiro ku Ssande ne batuuzaayo olukiiko nga bateesa ku nsonga ez’enjawulo omuli n’abasiige abava mu bika eby’enjawulo abateekeddwa okubeera mu Masiro.\nAbataka baakulembeddwaamu omukubiriza w’Olukiiko lwabwe Omutaka Kayiira Gauule abalala kuliko Omutaka Muteesasira, Omutaka Walusimbi, Omutaka Mukalo, nga bali wamu n’akulira omulimu gw’okuzimba Amasiro, Joathan Nsubuga n’abantu abalala.\nAbataka okugenda mu Masiro, baamaze kufuna bubaka kuva wa mukongozzi wa Ssekabaka Kintu, Sharifa Kirimuttu eyareese obubaka bwe ku bintu ebiteekeddwa okukolebwa ebika eby’enjawulo n’engeri gye birina okukolebwamu.\nOluvannyuma Omutaka Gajuule yagenze n’asisinkana omuwandiisi wa Kabaka ow’ekyama, Peter Mpanga n’amutegeeza ebibadde mu Masiro, wabula Mw. Mpanga m’amutegeeza nti Kabaka yabadde amaze okuwa ekiragiro eri Abataka bano obutaddamu kutuusa nkiiko mu Masiro kubanga yagaggala.\nKabaka era yayongedde okulungamya nti n’abantu ng’abakongozzi n’abagwa mu biti ebirala abaliko emirimu gy’ebyobuwngwa gye balina okukola mu Masiro tebateekeddwa kusulamu wabula bakole emirimu gino nga bava bweru w’Amasiro.\nKino kyaddiridde abamu ku bakola emikolo mu Masiro okwagala okusula mu Masiro okumala ekiseera kyonna okutuusa bwe banaamaliriza okugakola kyokka ne bawabulwa nti byonna bye bakola babikole nga bava bweru waago.\nOmutaka Gajuule bwe yatuukiriddwa ku nsonga eno yagambye nti tayinza kugyogerako kyokka abamu ku baabaddeyo baakakasizza ebyabaddewo n’ekiragiro kya Kabaka ekyaweereddwa.\nMu kusooka, Abataka nga batudde mu lukiiko, omukongozzi Kirimuttu, yasabye omutaka Mukalo okuleeta essanga ly’e Njovu ate ne Mugema w’embiri addemu okugema Olubiri luno (Amasiro).\nAbataka abalala baaweereddwa obuvunaanyizibwa obubakwatako nga Muteerasira yalagiddwa okuddamu okuluka ebizizi kuba Mugema teyakola mikolo gyali giteekeddwa kubikolwako nga tebinnawanikibwayo.\nBwe batuuse ku mpagi Sserugattika eyateekebwa mu Masiro, omukongozzi yategeezezza nti yasoba kubanga nayo Mugema teyagikolako mikolo.\nBino byonna biddiridde Kabaka okuyimiriza Katikkiro okuddamu okulambuza abantu Amasiro buli ntandikwa ya mwezi n’agamba nti, kino kiriddamu ng’Amasiro gamaze okuggweera ddala obulungi.\nOmukyala awaka tazaala, nkole ntya?\nEyasaba omubaka omukwano asaba kumweyimirira\nAba Nnaalinya Lwantale bazzeemu okuwangula emisinde gya disitulikiti omulundi ogw'omukaaga\nYiino Pulogulaamu y'Amatikkira ga Kabaka


Bukedde Online - Mzee Byanyima abadde tampa kalulu- Besigye\nPoliisi etubidde n'emmotoka enzibe 5 ze yakwatidde mu kikwekweto e Iganga\nBali ku gwa kutta muyizi\nEYAVUGANYAAKO ku bukulembeze bw’egwanga emirundi ena mu kibiina kya FDC, Dr. Kizza Besigye awuniikirizza abakungubazi bw’akyasanguzza nti omugenzi Boniface Byanyima wadde abadde yamuwa muwala we, Winnie Byanyima, era nga bombi mu byobufuzi balwanyisa Gavumenti ya NRM, abadde yagaana okumuwa akalulu ke.\nBesigye mu kampeyini gye buvuddeko\nBino Besigye yabyogeredde mu lumbe olwakumiddwa mu maka g’omu ku batabani b’omugenzi agasangibwa e Muyenga ayitibwa Anthony Byanyima, abantu abenjawulo gye baasuze nga bakubagiza abaana n’eηηanda z’omugenzi.\nAnthony Byanyima (asooka ku ddyo) Robert Kabushenga nabakungubazi abalala mu Lumbe lwa Byanyima\nByanyima, 96 yafi iridde mu ddwaaliro lya Nakasero ku Lwokubiri lwa wiiki eno, gye yabadde addusiddwa oluvannyuma lw’okusannyalala mu kiro ekyakeesezza Olwokubiri, era ettuntu ly’Olwokubiri teyalisusse n’assa ogw’enkomerero.\nE Muyenga, abantu abenjawulo baayogedde eri abakungubazi, era ne Besigye (omu ku bako abakulu mu maka) olwatuuse ne bamuwa omuzindaalo abeeko ky’ayogera.\nYasoose n’atenda omugenzi olw’okuyimirira ku nsonga gy’akkiririzaamu, era nga tewali kibadde kisobola kumuggya ku mulamwa.\nYawadde ekyokulabirako nti olw’okuba omugenzi abadde akkiririza nnyo mu bukulembeze bwa DP, era ng’alina essuubi nti ejja kuddamu okufuga ku ggwanga lino, yagaana okuwa Besigye owa FDC akalulu ke nga DP weeri.\nNasasira ng'akubagiza muwala w'omugenzi Olivia\n“Buli kimu okuva ku magezi n’obuyambi obwa buli kika, abadde abumpa era ng’alaga nti ayagala nnyo ntuuke ku buwanguzi, naye ng’aηηamba nti tasobola kulya mu kibiina kye Lukwe,” Besigye bwe yagambye.\nYategeeezezza nti mukoddomi we amuyigirizza nnyo okulemera ku nsonga gy’alowooza nti y’entuufu, era y’omu ku baamusomesa obubi obuli mu kutunda ky’okkiririzaamu olw’ebintu ebitonotono ng’ensimbi.\nMu ngeri y’emu, Besigye yakiikidde ensingo abantu abaagezaako okuliraanya amaka ga taata wa mukyala we n’obusosoze mu mawanga n’agamba nti kye bakola kikyamu nnyo kubanga omugenzi Byanyima mu bimu ku bintu by’abadde asinga okulwanirira, ye Uganda eyaawamu etaliimu busosoze na kuboola muntu yenna.\nYagambye nti omugenzi abadde atoola akatono k’alinawo, n’akagabira abantu abatali ba ggwanga lye, gamba nga mu bukiikakkono bwa Uganda, mu buvanjuba ne mu massekkati, era nga mu bitundu ebyo byonna alinayo emikwano gye yafuula eηηanda.\nYayongeddeko nti Byanyima abadde atuuka ne ku ssa ly’okubi-ssaamu engatto, n’akyala mu bitundu ebyewala ng’agamba nti agenze kukyalira baganda be era baganda b’abaana be, so nga yabakolako bukozi mikwano.\n“Noolwekyo bwe nnawulira gye buvuddeko mu misango egyagwawo nga ba Kanyamunyu bavunaanibwa, abantu abamu ne babiyingizaamu enjawukana ezeesigamiziddwa ku mawanga, nnanyolwa nnyo, era ne muzeeyi tekyamusanyusa wadde nga yabasonyiwa,” Besigye bwe yagambye.\nOkukungubaga kuno kwetabiddwaako abantu abenjawulo okwabadde ababaka ba palamenti nga Roland Kaginda owa Rukungiri n’abalala, Omuwandiisi w’enkalakkalira mu minisitule y’ebyensimbi, Keith Muhakanizi, akulira kkampuni ya Vision Group Robert Kabushenga, eyali minisita w’ebyempuliziganya ne tekinologiya John Nasasira n’abalala bangi era abasinga baayogedde ebirungi ebitenkanika ku mugenzi Byanyima.\nNasasira mu kwogera kwe, yatenderezza omugenzi olw’okwagala ennono ye, n’anyumya engeri gy’abadde abakumaakumamu, okusigala nga bajjukira era bayimirizeewo ebyobuwangwa byabwe ng’abava mu Ankole.\nYayongeddeko okumusiima okukuza abaana n’abasomesa ng’abaluηηamya okubeera aboomugaso eri eggwanga lyabwe, era tebamuswazizza, n’agamba nti baweerezza eggwanga lyabwe n’okusukka ensalo.\nAbaana b’omugenzi Anthony ne Olivia Byanyima baagambye nti kitaabwe bagenda kumujjukirako bingi nnyo naye ekisinga obukulu ky’abadde assaako essira, kwe kubakubiriza okweyisa obulungi, okwewa ekitiibwa n’okwagala abantu bonna.\nEnteekateeka z’okuziika omugenzi, we bwakeeredde Olwokusatu nga tezinnaba kufulumizibwa kubanga abaana be abasinga baabadde bakyali bweru wa ggwanga, ate nga baabadde balina okubalindako babeewo mu kusalawo ku nsonga ezimu ezikwata ku kuziika.\nOmugenzi alese abaana mukaaga; Edith Byanyima, Winnie Byanyima, Anthony Byanyima, Martha Byanyima, Abraham Byanyima, n’omuto Olivia Kombozi Byanyima era nga nnyaabwe Gertrude Byanyima ye yamusooka okuva mu bulamu bw’ensi eno.


Bukedde Online - Polof. Bukenya asudde ttawulo 5 ne beesowolayo\nKapo ne Ssegawa Sisiiri basindana\nBataano beesowoddeyo okudda mu kifo ky'omubaka wa Busiro North mu Palamenti ekirimu eyaliko omumyuka wa Pulezidenti Polof. Gilbert Bukenya.\nKu bano kuliko owa Dp omu n'aba NRM bana nga buli omu agamba nti y'asaanidde okuba omubaka w'abantu ba Busiro North. Bonna balinda kugenda mu kamyufu k'ebibiina byabwe okusalawo anaaweebwa tikiti okuvuganya okuva mu kibiina ekirala.\n1 YING. HUSSEIN KASTA BUKENYA (DP)\nAlina diguli mu bwayinginiya w'amasannyalaze n’endala mu byobusuubuzi. Mu kiseera kino asoma mateeka. Kasta yavuganya Polof. Gilbert Bukenya mu 2011 wabula n'awangulwa n'addukira mu kkooti eyasazaamu Polof. Gilbert Bukenya n'emulagira okuliyirira Bukenya obukadde 107 era okulonda ne kuddibwamu era Polof. Bukenya n'awangula.Kasta agamba nti; “henda kusookera ku byobulimi era natandika dda okugabira abatuuze ensigo za kasooli okulwanyisa enjala.\nAbalimi abanaakola obulungi henda kubagabira enkoko ez'olulyo ze bagenda okuliisa kasooli gwe beerimidde.hhenda kuzimba enzizi ez'emidumu era naakazimba enzizi 16 mu ggombolola y'e Masuliita, Namayumba ne Kakiri abatuuze okuwona okunywa amazzi ag'ebidiba.\nNjagala okutumbula ebyenjigiriza nga ntandikira mu kufuna abakugu okwongera okubangula abasomesa baffe kuba kati ekitundu kyaffe kye kisinga okukola obubi mu P.7, S.4 ne S.6 wadde disitulikiti yaffe y’emu ku zisinga okukola obulungi mu ggwanga.\nNsuubiza okugenda mu maaso n'enteekateeka zange ez'okukumaakuma abavubuka nga mpita mu kubategekera empaka z'emipiira ez'ekikopo ekimanyiddwa nga Kasta Cup ezibeerayo buli luvannyuma lwa myaka ebiri.”\n2 YING. DENNIS GALABUZI SSOZI (NRM):\nOno mutabani w'omugenzi Asaph Ssozi ssentebe w'eggombolola y'e Masuliita eyasooka. Alina diguli bbiri mu bwayinginiya w'enguudo, ebizimbe n'amazzi era nga yakolerako mu minisitule y'ebyamazzi okutuusa lwe yatandika okwekozesa.\nYe mumyuka wa pulezidenti wa Uganda olympics committe era ng'atuula ne ku bukiiko bw'emizannyo e Mmengo era agamba nti; “Essira njagala kulissa ku kutondawo bibiina bya bwegassi mu Busiro North okusobola okutumbula ebyobulimi n'okubifunira obutale, abalimi bongeze ku nnyingiza yaabwe.\nNja okugatta omutindo ku byobulimi nga mpita mu makampuni ag’enjawulo okuli n’agange abalimi basobole okutunda ebintu ebiri ku mutindo ate bafunemu n'ensimbi ezeegasa.\nNatandikawo ekikopo ky'omupiira oguwakanirwa ttiimu ez'enjawulo okuva mu miruka gyaffe era muno abavubuka mwe beemanyira ne bafuna n'emikwano egibatuusa ku mirimu.”\n3 DAUDI MUKIIBI BYEKWASO (NRM);\nAlina diguli mu byobulimi n’ebyebibira. Ye kansala w’eggombolola y'e Kakiri ku disitulikiti e Wakiso era ye Sipiika wa kanso. Mukiibi mulimi alina ekyuma ekikuba emmwaanyi n'ekikuba kasooli e Kakiri.Alina ebibira n'ebintu ebirala.\nAgamba nti, Agenda kutumbula ebyobulimi ng’abyagazisa abantu naddala abavubuka kuba akizudde birimu ssente era naye mw’aziggya. Ngabira abatuuze endokwa z'emmwaanyi okuzzaawo emisiri gyabwe. “Njagala okugatta omutindo ku byobulimi, mu kusooka abalimi mu kitundu kya Busiro North baali badondolwa olw'okutunda ebirime byabwe nga tebyongeddwaako mutindo.\nKuno nja kuzzaako okutumbula ebyobulamu, nga nnyongereza ku malwaliro omubaka waffe g’azimbye nzimbe ne waadi z'abakyala mwe bazaalira kuba kati abakyala bazaalira mu waadi y’emu omubeera n'abalwadde abalala.\nOkukubiriza abazadde okugemesa abaana n'okutwala mu maaso kaweefube w'okulwanyisa endwadde eziva ku bukyafu ne siriimu.\nEssira eddala hhenda kulissa ku byanjigiriza era nja kugulira kugulira amasomero olupapula lwa Bukedde omubeera 'pass Ple' luyambeko abayizi okwetegekera PLE.”\n4 SARAH NAMUGGA (NRM);\nAlina diguli mu kubala ebitabo era ye kansala omukyala akiikirira Masuliita ku disitulikiti. Namugga agamba nti; “Njagala kutandikira ku byanjigiriza ebiri wansi ate abaana bangi bakoma mu P.7. Njagala okufuna emikwano tuzimbe amasomero n'okutandikawo aga siniya n'amatendekero ag’emikono.\nOkutumbula ebyobulimi nga nfunira abalimi abakugu abagenda okubabangula mu nnima n'ennunda y'ebisolo ey'omulembe ate bakungule kinene tusobole okulwanyisa enjala n'obwavu. Kuno hhenda kuzzaako okutumbula embeera z'abakyala bakulaakulanye amaka gaabwe n'okukuza obulungi abaana.”\n5 OMUBAKA PATRICK NAKABAALE (NRM)\nOno ye mubaka akiikirira abavubuka b'omu Buganda mu Palamenti ekifo ky'ayagala okuleka adde mu Busiro North. Alina diguli ne dipuloma mu byenfuna era mulimi. “Obukugu bw’enfunye mu kukiikirira abavubuka mu palamenti bunsobozesa okukiikirira abatuuze b'omu Busiro North ne nkola ku bizibu ebibaluma.\nNjagala kulwanyisa bbula lya mirimu mu kitundu era nga kino nakitandikako dda. Njagala okubunyisa amasannyalaze mu kitundu nga mpita mu nteekateeka ya gavumenti okugabunyisa wonna. Nsuubiza okuyambako ku malwaliro gaffe nga ngasakira okuva mu gavumenti n’okulaba ng’obuweereza bweyongera.\nOkukumaakuma abavubuka nga mpita mu kutumbula ebyemizannyo, okubafunira sikaala n’okubagatta ku nteekateeka ya gavumenti ebangula abavubuka mu mirimu gy’emikono. Nsuubiza okutereeza amakubo nga nkwatagana n’abavunaanyizibwa mu kugakola mu disitulikiti yaffe kisobozese abatuuze okutambuza ebyamaguzi.”


Bukedde Online - Lwaki amagye ganyoolagana ne poliisi olw’omukazi agambibwa okumanya abatta Kaweesi!\nLwaki amagye ganyoolagana ne poliisi olw’omukazi agambibwa okumanya abatta Kaweesi!\nOmulambo ne gumala omwezi mulamba kungulu...\nKu ttemu erikudde ejjembe poliisi esaagira...\nAdded 20th October 2017\nYasibirwa mu nnyumba nga 15/09/17, era n’ateekebwako abaamagye mukaaga okumukuuma okulaba nti tafuluma waka we.\nGIWEZE emyezi 7 bukya eyali omwogezi wa poliisi, A/IGP Andrew Felix Kaweesi attibwa okumpi n’amaka ge e Kulambiro.\nAbantu bangi bakwatiddwa nga bateeberezebwa okuba mu lukwe okuli ne Christine Muhoza Mbabazi gwe basibidde mu nju ye nga kigambibwa amanyi abatta Kaweesi Omusasi waffe yamusisinkanye n’amutegeeza by’amanyi.\nOMUKAZI Christine Muhoza Mbabazi 38, eyali munywanyi w’omwogezi wa poliisi y’eggwanga A/IGP Andrew Felix Kaweesi, atadde ebitongole by’ebyokwerinda mu ggwanga ku bunkenke naddala poliisi bwe yagenze mu maka ge okumununula ku be yabadde agambye nti baamuwamba ne bamusibira mu maka ge kyokka amagye ne galemesa poliisi okumununula.\nOno akuumirwa mu maka ge e Lungujja mu zooni ya Ssendawula, gye yasibirwa akulira ekitongole ky’ebyokwerinda eby’omunda Frank Kaka Bagyenda, ng’agamba nti waliwo abantu abaagala okuggyawo obulamu bwa Mbabazi ng’ate baakizudde nti alina obujulizi obw’enkukunala obulumika abantu abatta omugenzi Andrew Felix Kaweesi eyali omwogezi wa poliisi mu ggwanga.\nMbabazi nga bw’akaaba ku mulambo gwa Kaweesi e Lubaga.\nOkusooka yali alowooza bya mannyowenu naye gye byabbulukukira ng’abaamagye abaali bamukuuma baweze 10 era we mpandiikidde bino nga kati akuumwa ggye erikuuma Pulezidenti, erya Special Force Command (SFC) nga nabo bali 10.\nNafunye omukisa ne nsisinkana Mbabazi kyokka ensisinkano yaffe yabaddewo nga 21 September ng’amagye tegannanyoolagana na poliisi mu maka ge.\nOkugenda ewuwe namaze kufuna mawulire ge ag’okusibirwa awaka era ne nsobola okuyingira ewuwe nga nneefudde omu ku booluganda lwe ava e Kabale nga mmwetikkidde n’obummonde.\nBwe natuuse ku geeti okukonkona, abakuumi bannyanirizza ne kajjogijjogi w’ebibuuzo; ggwe ani, ova wa, ozze kulaba ani, wasemba ddi okwogerako naye?\nTakkirizibwa kulaba muntu yenna.\nNabategeezezza nti ndi ssenga w’abaana be. Olw’okuba nabadde nsoose kukubira Mbabazi ssimu okumutegeeza nti nzija, amangu ago yazze ku geeti, ne yeegayirira abaserikale banzikirize nnyingire nsobole okutwala omu ku baana agende asome, bwe batyo ne bandeka ne nyingira.\nNalabye munda mu kikomera nga mulimu buweema abaamagye mwe basula, era bantunuulidde nkaliriza okwetegereza omuntu gwe batamanyi ayingidde mu nnyumba gye baabakwasa okukuuma naye nze nga ngumidde ku Mbabazi eyabadde antwala mu nju.\nNga tuyingidde mu nju, saasanzeemu wa magye olwo nga Mbabazi lw’ansanyukira n’okumbuuza abeewaabwe e Kabale gy’oli nti, mbamanyi.\nOkumbuuza eby’e Kabale yabadde awuddiisa bamukuuma. Yabadde andaba ng’omununuzi we nti kubanga yali asibiddwa mu nnyumba nga tewali muntu amanyi bimuliko, si poliisi wadde Pulezidenti, ng’alaba nti okubitegeeza munnamawulire ensi ejja kumanya ebigenda mu maaso mu bulamu bwe.\nWakati mu kukulukusa amaziga, Mbabazi yatandise emboozi y’okusibwa kwe bwati;\nKu Lwokutaano nga 15/09/17, akulira ekitongole kya ISO mu ggwanga Frank Kaka yankubira essimu n’angamba nti yeetaaga okunsisinkana amangu ddala, nti agenda kunsindikira emmotoka ennone entwale gye yali.\nYasindika emmotoka ekika kya Double Cabin, evugibwa omusajja Lt. Kagimu naye ng’akulirwa Lt. Jjuuko, kyokka ono omwami (Jjuuko) abadde mulabe wange okumala ebbanga ddene, tanjagala.\nOmulimu gwe akola gwa kunoonyereza mu ISO.\nEnsonga Christine Mbabazi Omugenzi Kaweesi.\nMbabazi alojjedde owa Bukedde entabwe w’eva kw’ava obutanjagala zeekuusa ku bya kugaana kumuganza. Ekirala ky’ampalanira agamba nti, nze nsisinkana Pulezidenti n’ampa ssente nnyingi, ate nga bo tebasobola kumusisinkana.\nMukulu Kaka yampeereza emmotoka gye sikyajjukira nnamba, zaali ssaawa munaana ez’emisana, nagitya ne nsaba omugoba waayo Kagimu kuba naye mmumanyi, nvuge eyange n’akkiriza ne mbagoberera, bantuusiza ku wooteeri emu (esirikiddwa) e Lubaga.\nBwe bantuusaayo nasooka kutya nga nneebuuza lwaki Afande Kaka ampita mu kifo bwe kiti, nali nkyebuuza ne ndaba emmotoka ye, essuubi ne linziramu kubanga ye mbadde mmumanyi nga musajja mulungi era mukwano gwange.\nNayingira munda, ne bantwala mu kasenge mukulu Kaka mwe yali, namusanga ku kabbiya ng’anywa atudde ku kitanda, mwalimu n’entebe.\nYangamba nti; “Mbabazi nnina amawulire amabi gy’oli, omanyi ku kufa kwa Kaweesi?” ne mmubuuza nti ate lwaki? n’anamba nti; “nnina okumanya kubanga mmalirizza okunoonyereza kwange ne nkizuula nti olina kinene ky’omanyi ku kutemulwa kw’eyali omwogezi wa poliisi A/IGP Andrew Felix Kaweesi era njagala okumanya okuva gy’oli”.\nYatandika okumbuuza; “Mbabazi waliko ADC (omuyambi) wa Kaweesi?”, ne mmugamba nedda ssebo, Kaweesi yali mukwano gwange ng’omuntu ebbanga ddene, naye sirina kye mmanyi kya maanyi gy’ali, n’ambuuza nti; “Tewagenda ku mikolo gy’okulima ebiggya bya Kaweesi?” ne mmutegeeza nti nze ndi mulokole sirima biggya.\nYantegeeza nti, okunoonyereza kwe kumulaze nti nange nali mu lukwe lw’okutta Kaweesi , nti kubanga omuvubuka eyavuga abatemu abaamukuba amasasi annumiriza nti nali mu lukiiko olwasembayo okuteesa ku kuttibwa kwa Kaweesi olwali ku kifo ekisanyukirwamu ekimu (kisirikiddwa) ekiro.\nEbyo olwaggwa, yaleeta omuvubuka oyo gwe saamanya mannya, ng’ali ku mpingu, yali amukuumidde mu kasenge ka wooteeri akaddako, yali Rasta ng’alina amaaso manene, alina ebiviiri ebikulu ne sigida y’Abasiraamu mu kyenyi, ng’amaaso mamyufu alinga ava okunywa enjaga.\nBwe yamuleeta mu maaso gange n’antunuulira, Kaka n’ambuuza nti, Mbabazi omusajja oyo omumanyi, ne mmugamba nti; Nedda, kwe kubuuza omuvubuka nti , “oyo omumanyi?”, ko omuvubuka nti ye “oyo ye Mbabazi”.\nN’atandika okunnumiriza ng’agamba nti; Mbabazi nze nkumanyi, twali ffenna (ekifo kisirikiddwa) mu lukungaana olwasembayo okuteesa ku ngeri y’okutemula Kaweesi, wali ne …., afande …., …. owa Flying squad, …., ….., …. owa Flying squad, ….. akola mu ofiisi ya ….. n’abalala. (yamenya amannya 7 kyokka gasirikiddwa)\nNatunuulira omuvubuka n’ebigambo ne bimbula, kuba nga by’ayogera sibimanyi.\nAbamu ku bantu be yayogerako nti twali nabo mu lukiiko lw’okutta Kaweesi, ng’abamu mbalaba ku ttivvi sibamanyi.\nEkiseera ekyo, Kaka yali anzigyeko essimu, omuvubuka ono yayongera okunnumiriza nti, omunene omu yampa obukadde 200 ‘nkwasaganye’ ddereeva wa Kaweesi nti ku lunaku lw’atemulwa bw’aba afuluma nga Kaweesi mwali nti ateekeko amataala abatemu bamanye.\nKaka yayita omusajja oli bwe tutakolagana Lt. Jjuuko, n’amugamba nti; “Mbabazi agamba nti tagendangako ku malaalo ga Kaweesi” kyokka ne Jjuuko n’ayongera okunnumiriza.\nOmuvubuka ono yayogera nti ye yavuga abatemu abatta Kaweesi, nti nga nze mbasomera engeri yonna ey’okumufunamu nga ndi wamu ne ddereeva we.\nNg’eno amaziga bwe gampitamu, nasaba Kaka akozese obumanyi bwe anoonyereze amazima aleme kugendera ku by’abalala.\nBansibira mu wooteeri\nKaka yantegeeza nti amaze okunoonyereza era azudde amazima, n’asalawo nti agenda kunsiba, mu kasenge ako kennyini mwe namusanga.\nYassaako obukuumi obw’amaanyi nga konna keetooloddwa baserikale n’angamba nti; “Christine you are under arrest”.\nNagaana okulya ekintu kyonna mu wooteeri nga nneekengera okumpa obutwa, kuba omuntu eyali awomye omutwe mu kunnumiriza ate yali mulabe wange, nagezaako okwogerako n’abawala abakola mu wooteeri, naye nga bandaga bubonero bw’okukwata ku mimwa nti baali babagaanye okwogera nange.\nNdi nnamwandu, baze yafa kati emyaka 15 emabega n’andekera abaana basatu , nze nnyaabwe era kitaabwe, kati okunsiba nabo oba nga abasibye.\nLt. Jjuuko yaggyamu ekisumuluzo mu luggi lw’ekisenge kyange n’akitwala.\nNaleekaana ne nkuba enduulu nga ndaba essaawa yonna bagenda kunzita, omujaasi omu yakubira Kaka essimu era n’asindika abantu be ne banzigya ku wooteeri eno ku ssaawa nga mwenda ez’emisana.\nBantwala ku ofiisi za ISO e Nakasero ne mbeerayo okutuusa kumpi ssaawa mukaaga ogw’ekiro.\nYangamba nti talina bukuumi bwa kumpa ssaawa zino, nti era obulamu bwange bwali mu matigga.\nKaka bwe namwegayirira nti sirina musango, yantegeeza nti agenda kunnyamba ansibire mu nnyumba yange, era ne bandeeta ekiro ekyo okutuuka ewange, naye amasimu gange gombi tebaaganziriza.\nWadde ndi waka ndi ku bunkekenke sikkirizibwa kufuluma, baateekawo abajaasi 10 be bankuuma kati.\nFamire ya Mbabazi\nMu kaseera akatono ke nsibiddwa ewange, olw’obunkenke bwe ndiko, abaana bange nabagaba mu benganda n’emikwano ne nsigaza omu wano kuba ndi mu kutya essaawa yonna bagenda kunzita.\nNsaba bwe mba nnina omusango gw’okutta Kaweesi nga bwe bagamba, bantwale mu mbuga z’amateeka zinnamule, naye Kaweesi yali mukwano gwange gwe sisobola kukola kintu nga kino.\nOmuvubuka agamba nti ye yavuga abatta Kaweesi bamulina, ate alina abanene b’alumiriza, bababuuze ku butemu buno.\nEnkolagana ye n’ebitongole by’ebyokwerinda\nMbabazi agamba; okubeera mukwano gw’abakuumaddembe bannyanguyira, ndi mukyala atalina musajja, baze yafa nkyali muwala muto, nnina abaana abeetaaga obuyambi.\nNatuukirira abantu bangi omuli n’abakuumaddembe y’ensonga lwaki nasisinkana abantu nga bano, naye nnina n’emikwano emirala abatali bakuuumaddembe.\n(Wabula eriyo abamanyi Mbabazi, abataayagadde kwatuukiriza mannya gaabwe, abagamba nti bba yali munnamagye, y’ensonga lwaki omukyala ono akolagana n’abebitongole ebikuumaddembe).\nFrank Kaka, akulira ekitongole kya ISO agamba nti okusibira Mbabazi mu nnyumba baakikola okumutaasa ku bantu abaagala okuggyawo obulamu bwe ate nga bamwetaaga olw’obujulizi obw’amaanyi bw’alina ku musango gw’okutemula eyali omwogezi wa poliisi mu ggwanga A/IGP Andrew Felix Kaweesi.\nWiiki eno, omwogezi wa poliisi mu ggwanga, A/IGP Assan Kasingye yavuddeyo n’ayogera ku mbeera ya Mbabazi n’ategeeza nti, Mbabazi yabakubira essimu wiiki ewedde nti baamusibira awaka, era poliisi okuli; Lungujja, Nateete ne Old Kampala ne zigendayo okulaba ekiriyo, kyokka abajaasi abali munda mu maka ga Mbabazi ne babalemesa okuyingira.\nYagambye, baakwataganye n’amagye ne bamanya ensonga, nti era abaserikale mu ngoye za bulijjo baasigaddewo nga balawuna wabweru w’amaka ge okulaba embeera eriwo, kati abaserikale abatalina ludda aba Special Force Command (SFC) be bakuuma Mbabazi, ng’okunoonyereza ku misango egimuteekebwako bwe kugenda mu maaso, bwe kunaggwa atwalibwe mu kkooti.\nEngeri amagye gye gaalemesezza poliisi okununula omukazi alina ky'amanyi kuttibwa kw’omugenzi Felix Kaweesi\nBambega b'amagye ISO balaze ekifo awaatuula olukiiko lw'okutta Kawessi\nAkulira ISO atabukidde poliisi ku bya muninkini wa Kaweesi


Bukedde Online - 'Yaaya yasiiga abaana bange 3 akawuka ka siriimu'\nOkuteesa n'oludda oluvuganya kyakuziyiza emivuyo mu 2016\nObuweesi: Bwe tubwesibako Buganda ejja kud...\nOMUKOZI akuyambako awaka wamufuna mu makubo matuufu? Ye omumanyi nnyo?\nOkimanyi nti omukozi oyo luyinza okuba olumbe lw’ekirago, sso ng’ate mu ngeri endala y’abeezaawo amaka go?\nGw’olina wayita mu bakayungirizi? Obeesiga nti si bafere abagenda okukulyako ezizo n’okukupangira ababbi?\nBridget Nanyonga, omutuuze w’e Naalya, era omukozi mu kibiina ky’amawanga amagatte asiiba mu maziga,abaana be basatu, omukozi w’awaka yabasiiga siriimu!\nNanyonga anyumya: Namala ekiseera nga sirina mulimu, bwe nnasaba ne ngufuna mu UN, nacamuukirira nnyo era ne ntandikirawo okunoonya omukozi anaalabirira abaana bange.\nNagenda e Kireka waliwo akabiina akaali kanoonyeza bayaaya emirimu gy’okukola mu maka. Omukozi baamunfunira mu nnaku bbiri ng’ava Mafubira. Nnamuweereza 60,000/- ze yaweereza omukozi era ne mmufuna.\nNamulaga eby’okukola naye nga nange nkola nnyo. Waliwo lwe nnatandika okukolera e Mbarara, ng’omwezi nkomawo emirundi ebiri.okulaba ku baana.\nAwaka nnalinawo mutabani wange omukulu owa S3, amuddako yali mu P7 ate asembayo ng’asoma P4. Wiikendi emu nnali ndi waka ne mutabani wange omuto n’annyumiza bwe yeebaka n’omukozi mu kisenge kye.\nNze enkyo ssaakifaako nnyo, kyampa essanyu kuba omukozi yali akwatagana bulungi n’abaana. Wabula ekyammala amaanyi kwe kukomawo olunaku lumu ng’omukozi endabikaye ekyuse, namulabirawo ng’ali lubuto. Yang’amba nti lwa mutabani wange omukulu! Bwe nnamukaza yambuulira buli kimu kye baakolanga n’omukozi. Olwo lwe nzijukira omwana omuto bye yang’amba nti asula n’omukozi!\nNangobi yasiika capati emyaka mingi n’atasasulwa.\nNatwala abaana bonna ku musaayi okubakebeza, ebyavaayo nga byonna biraga nti balina akawuka ka mukenenya!\nAwo we nnakoma okutegeera, nneesanga mu ddwaaliro nga ndi ku kitanda! Oluvannyuma nagenda okudda e Kireka we naggya omukozi nga baasenguka dda nga n’abaliwo tebabamanyi.\nOmukozi nnamugoba n’agenda n’olubuto lwe, nze mmulaba ng’omutemu!\nYabba omwana wange\nAgnes Nakato, omutuuze e Bweyogerere tagenda kwerabira olunaku lwe yabulako akatono okugwa eddalu ng’omukozi gwe yali amaze naye olunaku lumu adduse n’omwana we omuwere!\nNakato anyumya: Emirimu gya ssaluuni gyali gimmalawo, kwe kufuna omukozi annyambeko ku baana ababiri be nnina.\nOmukulu Kenneth Kizito (3) yali asoma, oyo nga nsooka kumutwalayo nange ne ng’enda mu gyange.\nOmuto ow’omwaka ogumu n’ekitundu ye yali yeetaaga okulabirirwa, era gwe nnaleetera omukozi eyali yeeyita Aisha Birungi.\nNamuleeta kawungeezi, lwali lwa Ssande enkeera ku Mmande ng’enda okukomawo ku ssaawa nga 12:00 ez’olweggulo ng’omwana omuto ali awo akaaba, ng’omukulu omukozi adduse naye!\nGye twaggya omukozi yali yatugamba nti amumanyi bulungi, yatuwa ekifaananyi kye naye essimu gye yatuwa nti ya kitaawe olwagikubako oli ne yeegaana omuwala!\nOno mukama we yamwokya omukono.\nOluvannyuma twakizuula nti omuwala ono si gwe mulundi ogwali gusoose okubba w’akola. Ye bw’amala okubba ng’abulawo.\nTwakizuula luvannyuma nti amannya ge amatuufu ye Byogero Aisha ng’ava Busoga. Era eyo bwe twalanga ku leediyo zaayo, waayita olunaku lumu omukozi n’asuula omwana e Jinja mu kasiko!”\nPrecious Kushemerirwe ow’e Seguku agamba nti okuva omukozi lwe bamubba n’aleka ng’ennyumba nkalu yabeesonyiwa!\nKushemerirwe agamba: Mu 2011, mukwano gwange yanfunira omukozi, yamuggya Kinaawa ng’asobola okukuuma awaka.\nNga wayise emyezi esatu, natandika okuwulira ebigambo okuva mu baliranwa nti waliwo abavubuka abajja ewange okukyalira omuwala ono, nze nnalowooza nti baganzi be.\nLwe nnabiwulira waayitawo wiiki emu, nagenda okukomawo awaka ng’ebintu byonna babisitudde ne babitwala!\n‘Abakozesa oluusi batuleeta omutima omubi’\nKyokka n’abakozi bagamba nti waliwo abakozesa abamu ababatulugunya abavaako ebikolobero bino okubaawo.\nJenifer Nattabi kati akola mu katale e Nakawa. Agamba nti ennaku gye yalabira mu kukola obwayaaya yamuyigiriza nti ku nsi teri ayagala mwavu.\n“Nnakolerako amaka ag’ebbeeyi, nga bansuubizza 60,000/- bulI mwezi.\nNafumbanga emmere naye nga sikkirizibwa kugiryako, nga bwe ngiryako ng’omusaala bagutema! Nze nga bangulira akawunga ne mukene wange, ate nga sikkirizibwa kusembera ku lujjuliro!\nRighard Kasagga gye yali akola tebaamusasula.\nEmbeera nnali ngigumidde, naye oluvannyuma lw’emyezi mukaaga bwe nasaba ssente zange nga Ssekukkulu eneetera okutuuka, egyandibadde emitwalo 36, baatandika okumbalira buli kimu kye mbadde nkozesa, okuva ku kawunga ne mukene, aw’okusula, amazzi ge nnanaabanga era okukkakkana nga bampadde emitwalo 11. Okuva olwo nnakoowa obwayaaya!”\nRobinah Nakibuuka ow’e Kawempe na kati akyali mukozi. “Nze sikkirizibwa kusembera ku lujjuliro, olumala okusoosootola nnina kusigala mu ffumbiro okutuusa ng’okulya kuwedde.\nSikkirizibwa kulaba ttivvi, singa nsobya bankuba kibooko,” bw’agamba.\nRehema Nakibuuka ow’e Mukono, agamba: Mbadde nkola obwayaaya okuva nga nnina emyaka 16 kuba nava mu ssomero nga bakadde bange bamaze okufa mu 2006.\nWaliwo amaka gye mbadde nkola eyo e Namugongo eyo, omusajja abadde talina buzibu bwonna gyendi wabula mukazi we nga mukambwe nnyo.\nLwe nnatuukayo omwami yandaga ekisenge eky’okusulamu mu nnyumba ennene wabula nnasulayo ennaku 2 zokka okukyala n’andagira okufulumya ebyange ntandike okusula ku boyizikwota wabweru.\nOmukyala yang’amba nti nnina kubeera mu ffumbiro, n’ekiyungu ky’omu nnyumba sirina kukifumbiramu. Baagulanga enkota y’ettooke naye ng’etteeka liri nti erina kumala wiiki, sso ng’awaka baalina abaana 4, abakozi twali basatu nabo babiri.\nNg’omukyala aleka awagudde ekiwagu ky’ettooke kimu, nayisi y’omuceere oba n’amakolooni n’ebijanjaalo ekikopo kimu.\nKale ng’abaana tebakkuta, era olumu baalondalonda obukunkumuka mu kawooteeri ne babulya omukazi n’aswala nnyo, kyokka ate n’akubamu nze!”\nBy’oba otunuulira ng’onoona yaaya\nShifrah Nampijja, akulira ekibiina ekiyitibwa Bakozi Twezimbe e Kansanga agamba nti abantu abasinga bo batunuulira kimu kufuna yaaya nga tebafuddeeyo kumanya omuntu gw’aleeta ayise mu makubo matuufu.\nNabbosa Joan yali yaaya n’abivaamu nga bamukuba nnyo.\n“Anoonya yaaya mwenonere ewaabwe, kikuyambe okumanya w’osobola okutuukira bwe wabaawo omutawaana.\nOmukozi sooka omukebeze akawuka ka mukenenya nga tannajja waka okwewala ow’omutima omubi ayagala okukabasiiga mwenna.\nTokozesa babbulooka kuba nabo balina ebizibu byabwe, ne bw’ajjuza empapula ezikwata ku mukozi tebayinza kumwogerako bibi,” Nampijja bw’agamba.\nJoan Nabbosa ,16, nga kati alina etendekero ery’ebyemikono lyasomeramu e Kyebando agamba nti ssenga we yamuggya Gomba ng’amaze P.6 n’amuleeta eKampala okukola.\n“Twasooka kubeera Wakaliga, oluvannyuma ne nfuna omulimu e Ntinda naye nga nzuukuka ku 11:00 ez’oku makya, nga nneebaza ku 7:00 ez’ekiro!\nNga nzuukuka ne ntegeka abaana, ne nfumba ekyenkya. Bino nnabigumira, naye omukazi ng’ankuba nnyo!\nYansuubiza okunsasula 40,000/- naye zino yazisasulako emyezi ebiri egyasooka, egyaddako omwenda teyampa wadde ennusu!,” bw’agamba.\nMinisha Nangobi ,15, baamuggya Jinja naye yakolera emyezi 11 n’atasasulwa.\n“Nga nzuukula ssaawa 11 okukanda capati ne nnyinyuka ku 6:00 ez’ekiro naye nga nkolera bitole bya mmere. Ab’ekibiina ekiyamba abaana be bannonda, kati mbeera Kyebando sso nga nnali nkolera Salaama.\nIssac Arinitwe, akola ku by’okuteekerateekera ekibiina ekirwanirira eddembe ly’abakozi abakola emirimu gy’awaka (Platform for Labour action) agamba nti okusinziira ku kunoonyereza kwe bakoze okuva mu 2007 bafunye abakozi 80 ku buli 100 abatulugunyizibwa.\n“Tukola ebikwekweto ne tukwata bayaaya abali wakati w’emyaka 13 ne 16 okubaggya mu bikomera by’abagagga nga n’abamu batulugunyizibwa.\nTulina gwe twaggye mu maka e Bukoto nga babadde bamusasula 20,000/- omwezi, nannyini maka ng’amukozesa sso nga yava Ntung’amo. Twagenze okubalirira ng’omwana alina okusasulwa 1,400,000/- n’okumujjanjaba ,” Arinaitwe bwe yagambye.\nENSASULA YA YAAYA\nNampijja agamba nti bangi basasulwa bitole bya mmere gye bakolera. Agamba nti ebiseera ebimu, abasajja bawaayo ssente nnyingi ew’omukozi kyokka ng’omukyala w’awaka ezimu azezza.\nAwa amagezi nti wasaanye okubaawo endagaano wakati w’omukozi ne mukama we erambika emirimu gy’alina okukola, ssente z’ateekeddwa okufuna naye ekibi nti oluusi kino tekizobola olw’embeera.\nOBUFERE OBULI MU BAKAYUNGIRIZI\nNampijja alabula abantu abanoonya abakozi b’awaka nti bakayungirizi bayinza okubazaalira ebizibu.\n“Bakayungirizi abo tebalina gye banoonya bakozi abo wabula olw’okuba balina ofiisi bayaaya bennyini be bajja nga babeenoonyeza. Akuggyako ssente nti anona omukozi e Jinja oba awalala, sso ng’ali awo kunpi,” bw’agamba.\n‘Yaaya yasiiga abaana bange 3 akawuka ka siriimu’\nNalukalala Clodia obufumbo akyalina?\nSekiboobo atandise kaweefube wâ€™okuzza Kyaggwe ku mwanjo\nBawabudde ku ligema Akafuba


Bukedde Online - Otuzimbye mu mulimu gw'ebifaananyi\nOtuzimbye mu mulimu gw'ebifaananyi\nAKAMWENYUMWENYU ko Tom Katende (Mayinja ) ke tusigazza ku maaso ne ku mwoyo buli lwe tukulowoozaako nga tulina obwetaavu kyokka nga tolabikako. Watuvudde ku maaso nga December 3, 2018 ne tukugalamiza ku biggya bya bajjaajjabo e Kaliisizo mu disitulikiti ya Kyotera.\nNga famire ne mikwano gyo, bwe tubadde mu mulimu gw’okukuba ebifaananyi tugenda kukusubwa olw’omukwano n'ekisa ky’obadde nakyo ekiyiika ng’omubisi gw'enjuki .\nObadde n’akaseko aka buli kiseera akatakuva ku matama. Mayinja nga ne bwe tukunyiiza ku maaso osigala oli musanyufu nga toyagala bikukooya. Mbadde nkutwala nga muto wange kubanga bwe tuwangadde mu mulimu gw’okukuba ebifaananyi mu Kampala n'emiriraano ate obadde onyamba.\nKu myaka 45 kwe wafi iridde tubadde tukwenyumirizaamu olw’embeera y'emirimu gyaffe gye tukola n’okusoomoozebwa. Mayinja tuwangadde naawe mu mulimu guno nga watandika oli muvubuka ng’okuba ebifaananyi mu byalo oluvannyuma n’oyingira ekibuga. Eno gy’okugukidde era ne weeyiiya n'otandika bizinensi etunda kkamera ebadde etuyamba ng'abali mu mulimu guno.\nKizibu abantu okujjukira gye nvudde waabwe naye Mayinja obadde oyamba abantu abali mu mbeera embi naddala ssinga obeera ofunye obuzibu ne kkamera ng’osobola okugyazika omuntu yenna n'agenda amaliriza omulimu oluvannyuma n'agikomyawo. Kino batono ddala abakyayinza okukikola.\nOfudde obulwadde bwa kookolo w’emimiro naye tujja kulwawo okukwerabira. Mukama akuwummuze mirembe. Nze Shoni Michael Ssemanda, omukubi w'ebifaananyi ku Wilson Street


Bukedde Online - Omuyimbi Grace Ssekamatte alwanaganye ne Corona n'amuwangula: Bamusiibudde mu ddwaaliro mu Amerika\nOmuyimbi Grace Ssekamatte omu ku ba dayirekita ba Golden band asiibuddwa okuva mu ddwaaliro gy’amaze wiiki nnamba oluvannyuma lw'okukwatibwa ekirwadde kya coronavirus.\nSsekamatte yasiibuddwa okuva mu ddwaaliro lya, Boston Medical Centre mu kibuga Boston ekya Amerika oluvannyuma lw'embeera ye okutereeramu kyokka aweereddwa ebiragiro ebikakali omuli okwekuumira awaka nga tafuluma okumala ennaku endala 14 ng'abasawo bwe bongera okwetegereeza embeera ye.\nOkumusiibula kiddiridde omujjuzo gw'abalwadde abaakwatiddwa Coronavirus okweyongera era nga kati abasawo kye bakola kwe kusiibula abo ababeera batereddemu ne babasindika mu bifo gye basobola okwekuumira nga bali bokka\nEmbeera ya Ssekamate okulongooka ewadde abooluganda, abawagizi n'ab'emikwano essuubi nti omuntu waabwe yandiwona bakira abamu bamuwereeza obubaka obumugumya n'okumuzzaamu amaanyi.\nSsekamate gwe twayogedde naye ku ssimu okuva e Lexington- Boston mu Amerika yasoose kwebaza Katonda n'abasawo olw'obujjanjabi obwamaanyi bwe bamuwadde okutuuka mu mbeera kati gy'alimu.\nOno yaweebwa ekitanda mu ddwaaliro ku Lwokusatu lwa wiiki ewedde ng'ali mu mbeera mbi oluvannyuma lw'okufuna omusujja ogw'amaanyi, okwokyerera n'ekifuba era mu kumukebera ne bakizuula nti alina coronavirus.\nWabula Ssekamate agamba mu kiseera kino wadde alinawo enjawulo, talina maanyi mu mubiri.\nBoston Medical Centre,


Bukedde Online - Abaagusambidde mu bigere bajojobezza abali mu ngatto\nAbaagusambidde mu bigere bajojobezza abali mu ngatto\nAbaatandise n'amaanyi babatimpudde ne bayiwayo...\nEyali owa Cranes akubirizza bamusaayimuto...\nWADDE ng’abasambi ba Kitebi P/S abaakiikiridde zooni ya Wankulukuku bagusambidde mu bigere, balaze obuvumu bwe bakubye aba KCCA P/S Busega abaakiikiridde Nateete abaabadde banyumidde mu ngato ku ggoolo 2-1.\nRubaga Zone (2) 1- 1 (3) Kasubi Zone\nWankulukuku Zone 2-1 Nateete Zone\nEmpaka zino zaabadde ku kisaawe kya Kitebi P/S nga ziyitibwa Ball games nga zetabiddwaAmu amasomero ga Pulayimale 150 okuva mu munisipaali y’e Rubaga wabula nga gyazannyidde mu zooni nnya okuli Kasubi, Wankulukuku, Nateete ne Rubaga.\nMupiira guno, aba zooni y’e Wankulukuku nga bali mu bigere obwedda balumba aba Nateete abaabadde mu ngato nga tebaliimu kutya kwonna ekyaleetedde aba Nateete okutandika okuzannya nga beekuniza nga balinga abatya okubatuusaako obulabe.\nOmupiira gwagenze okuggwa nga Fidausi Nangonzi ne Teopista Nakanjakko be bateebedde Wankulukuku ate Trevis Nakiranda n’afuna eya Nateete ne gukomekerezebwa 2-1.\nAbayizi beetabye mizannyo nga omupiira gw’abawala n’abalenzi, okubaka, volleyball, ne handball mu mitendera gy’abali wansi w’emyaka 12, 14 ne 16.\nEmizannyo gino gibaayo buli ttaamu ey’okubiri nga giri kalenda ya Minisitule evunaanyizibwa ku by’emizannyo n’eby’enjigiriza mu ggwanga nga gitegekebwa KCCA okulondako ttiimu ekiikirira munisipaali yaayo ku mutendera gwa disitulikiti.\nEmizannyo gyonna gyagenze okuggwa nga zooni y’e Nateete enywedde akendo mu batasusa myaka 12, Wankulukuku n’esinga mu b’e 14 Rubaga mu ba 16, Wabula ng’omugatte zooni y’e Wankulukuku ye yasinze.\nKCCA P/S Busega,\nVision Group ebulamu obukodyo mu kubaka n'omupiira\nOwa yunivasite y'e Kyambogo akakkanyizza Highland\nSimwogerere owa Express alaze nti akyalimu ssupu


Bukedde Online - Omutendesi Makumbi atiisizza okusuulawo Kiboga Young ng'egenda mu 'Play offs'\nOMUTENDESI wa Mbale Heroes FC emanyiddwa nga Kiboga Young mu Big League, Richard Makumbi atiisizza okusuulawo ttiimu eno ng’ayomba lwa bakamaabe butatuukiriza ebyateekebwa mu ndagaano.\nOmutendesi Richard Makumbi\nKu ntandikwa ya sizoni eno, Makumbi yateeka omukono ku ndagaano ya myaka esatu ng'ava mu Kitara FC, ebuzaako emyaka ebiri wabula agamba nti tagenda kuguminkiiriza kugimalako olwa bakamaabe okuyingirira emirimu gye n'okulengezza by'akola.\nMakumbi agamba nti mu ndagaano mwalimu okuyambibwako ku bujjanjabi, entambula, ensako ez'enjawulo wamu n'omusaala wabula bino tebimusasuddwa nga bwe yali asuubiziddwa kw'ossa abakungu ba ttiimu okumukakaatikako abantu abalala nti bamuyambe mu kulonda ttiimu eneezannya ekiraga nti banyooma by'akola.\n"Nze bw'ompa omulimu, njagala n'obuyinza n'obunteera okukola ekyo kyendaba nga kye kisaana naye ate bw'otuuka n'oyingirira byenkola kimpisa bubi nnyo, ekirala obutansasula oba onyigiriza obulamu bwange, era bino bye bimu ku bigenda okundesaawo ttiimu eno," Makumbi bwe yeemulugunyizza.\nWyclif Mwambu ssentebe wa Mbale Heroes agamba nti kituufu Makumbi abanja era y'ensonga lwaki waliwo embeera gy'aleeseewa naye ttiimu ebadde terina ssente wabula basuubiza nti bajja kumusasula mpola mpola ssinga embeera y'emirimu edda mu nteeko.\n"Makumbi kituufu abanja emyezi egiwerako naye tugenda kutuula naye ku nsonga eno kuba tukakasa tujja kumusasula, wabula bw'aba ayagala okugenda tusaba atuguminkirizeemu tusooke tuzannye ‘Play offs' za Big League," Mwambu bwe yategeezezza.\nKu mipiira 9 Makumbi gy'abadde mu mitambo gya Mbale Heroes, awanguddeko 4 n'amaliri ga mirundi etaano, ekyagitadde mu kifo kya kubiri mu kibinja kya Elgon n'obubonero 17 emabega wa MYDA FC (21) eyayingira ‘Super'.\nSsinga Makumbi ayambako Kiboga Young okwesogga ‘Super' ajja kuba awezezza ttiimu 11 mu byafaayo z'akikoledde. Asuumusizza; UTODA FC, Scoul FC(1995), Iganga T/C (1997), Buikwe Red Stars(2004), Fire Masters(2005), Bunamwaya kati eyitibwa Vipers SC(2006), Bul Bidco(2009), Soana(2011), Mbarara City (2016) ne Stima FC eya Kenya (2018).\nRoy Mubiru awangudde zzaabu mu world Cup y'obuzito\nBUL FC esazeeko 8 n'epasula n'owa SC Villa\nHajji agobye Hajat lwa kumuwemulira ku ssimu\nAbakungubazi battunse n'abazadde lwa mufu\nAbantu balaze Bukedde omukwano


Amadiini Engeri Gyegaayawulayawula mu Abaganda – ababaka\nHome Topic Amadiini Engeri Gyegaayawulayawula mu Abaganda\nAmadiini Engeri Gyegaayawulayawula mu Abaganda\nHome › Forums › Ababaka Discussions for Unity and Peace › Ebyeddiini / Religion › Amadiini Engeri Gyegaayawulayawula mu Abaganda\nNovember 16, 2008 at 3:05 am #17712\nSooka osome ku mboozi zino, tulyooke tudde emabega twejjukanye ngeri ki, na lwaki amadiini gayawula yawula Abaganda ne bizibu ku ebyatuviiramu.\n‘Nafumbirwa atali wa ddiini yange, nninga musibe’\nBisaso Omukatoliki (ku kkono) ne mukyala we Fatima Omusiraamu n’abaana baabwe.\nABAFUMBO abatakwataganya ddiini nga Edward Bisaso Omukatoliki ne Fatina Nansubuga Omusiraamu baabuulidde MADIINAH SEBYALA ebizibu bye bayiseemu n’engeri gye basobodde okubigonjoolamu\nEdward Bisaso omuvuzi wa Loole e Kireka nga mutuuze w’e Ssonde Namugongo:\nNnaakamala ne Fatina emyaka 8 era mmulinamu abaana 3. Bwe namuwasa nasooka kufuna buzibu kuba bazadde be baali Basiraamu nnyo naye olwokuba kitaawe amwagala nnyo, oluvannyuma yamusonyiwa. Waaliwo okusika omuguwa nga bazadde be naye baagala nkyuke nzire mu ddiini y’Obusiraamu. Kino n’okutuusa kati kikyagaanyi wabula olwokuba nze nnyini maka, eddiini yange y’ekola. Ku Ssande nsigala ne nsomesa abaana eddiini yange.\nWadde ndi Mukatoliki, bwe namufuna nneesonyiwa omwenge n’okulya embizzi kuba bye bisinga okweraliikiriza omukyala Omusiraamu era bw’akuzuula nti obikola ng’omukwano gukendeera. Kino kye kinsobozesezza okubeera naye mu mirembe. Ye tagenda mu kkanisa era ne mu kubatiza abaana talinnyayo ng’agamba nti abeera alaba ng’abagenda okumukaka eby’okwogera ye by’atasobola. Abaana nabatwala mu masomero ga ddiini yange bannyambeko nange ntandikire awo.\nOmukwano bwe gubaawo eddiini terina buzibu mu bufumbo okuggyako okwesonyiwa ebintu ebimu ne mukwatagana bulungi. Eddiini tebagaana kufumbiriganwa kasita omukyala akwanjula mu bazadde be.\nObufumbo bwange bugenda bukwakku naye kumpi nninga omusibe kuba bye nteekeddwa okukola mu ddiini yange siyinza kubituukiriza gamba ng’okusiiba, okusaala era singa bino mbikola mba ntawaanira bbule kuba eddiini yange tekkiriza kubikola nga tofumbiddwa mu mateeka ga Busiraamu. Baze ne bw’aling’amba okunkuba empeta sigenda kukkiriza kuba kijja kunneetagisa okulinnya mu Eklezia kye siyinza kukola okuggyako ng’asazeewo nga bwe nsaba Allah asobole okusiramuka naye siyinza kuva mu ddiini yange.\nBwe nafumbirwa Edward abeewaffe baatandika okunneekengera. Nzijukira jjajja lwe yalwala n’ayoya emmere gye yali asinga okwagala. Olwokuba nali kumpi n’eddwaaliro nagifumba kyokka bwe nagimutwalira yambuuza nti, “Mukyala wange tondiise enkaafu?” Kyannuma nnyo era ffembi twatulika ne tukaaba okutuusa lwe yalyako akatono.\nNalowooza nti singa yali tanneekengera yandiridde ekisingako era yafa ng’emmere yange tayagala kugirya .\nBaganda bange tebaagala kunkyalira kuba mu nnyumba basangamu ebifaananyi bya bannaddiini ab’enzikiriza y’Ekikatoliki nga yesu, Abajulizi, bye beekwasa ne batasaala nga bagamba nti biremesa sswala yaabwe okutuuka eri Allah.\nOmukyala oteekwa okukkirizisa abaana eddiini ya kitaabwe baleme kusosolwa mu kika. Nze mbambaza buli Ssande ne bagenda okusaba ne kitaabwe. Kasita omusajja atuwa emmere, n’atwambaza ate n’atangoba, tombuulira ddiini ng’omukwano weeguli.\nEddiini tesaana kukulemesa kufumbirwa munno. naye fuba musooke mukkiriziganye akyuke adde mu yiyo kuba obeera n’obudde bungi okumusomesa ebikwata ku ddiini yo.\nPublished on: Saturday, 15th November, 2008\nNovember 16, 2008 at 3:10 am #20464\nEddiini kata etulemese okugattibwa\nEmmanuel ne Joyce ku mbaga yaabwe.\nABAFUMBO abaawula eddiini balina ebizibu bye basanga naddala mu nkuza y’abaana. Bino bye bigambo Emmanuel Nsobya Ssekayi bye yatandise nabyo ng’anyumiza TERAH KAAYA engeri gye baagabanamu abaana :\nMukyala wange Mukulisitaayo era kye kimu ku byandwisaawo okumukuba empeta. Nze ndi Mukatoliki. Ku baana baffe namuwaako omu (Christine Nabakka) n’ayingira mu ddiini ye olwa mmange omugenzi Christine Nassuuna eyali Omukulisitaayo. Twakamala emyaka 18 mu bufumbo. Tulina abaana 5. Ebimu ku bye twayogerako y’eddiini era nga tewali awaliriza munne kukyuka.\nTwayogera ku butalaga njawulo mu baana ku byeddiini era nga tebalina kwawula munnaabwe eyayingira mu ddiini ya nnyaabwe. Olumu Christine agenda mu Eklezia n’asoma ne banne ate nabo olumu bagenda mu kkanisa bwe wabaayo emikolo.\nAbaana okukibateekamu tekibadde kyangu wadde nga tukikuumye nnyo era olutalo olwo twalulinnyako oluvannyuma lw’okubalaga ng’abazadde bwe tutalina njawukana mu ddiini.\nKino twakissizzaako envumbo nga 18, October omwaka guno bwe twakkiriziganyizza ne tugattibwa mu bufumbo obutukuvu mu Eklezia eya ‘Our Lady Of Fatima’ e Nakulabye. Ennyimba ezaayimbiddwa mwabaddemu ez’eddiini zombi. Sandiwadde baana bange magezi kwawulayawula mu ddiini naddala mu baana baabwe kubanga abazadde bwe mukyekuuma, bo basanga obuzibu naddala nga bakuze. Era kireetera abaana okwagala abazadde okusinziira ku ddiini gy’asoma.\nOkukyuka nsome eddiini ya baze saakirinaako mutawaana wadde nalwawo okukisalawo. Nayagala nnyo okubeera n’omwana asoma eddiini yange naye olw’okwagala okubakuumira awamu baleme kweyawulamu na kuboolagana, twakkiriziganya omu eyatwala amannya ga jjajjaawe y’aba asoma eddiini yange.\nOkwawukanya eddiini sikirabamu mutawaana kasita buli omu abeera ng’assa ekitiibwa mu ya munne n’okumuwa obudde okutuukiriza by’emwetaagisa. Okukkiririza mu biruubirirwa by’eddiini ya buli omu kye kimu ku bye twalina okusooka okukkaanyaako kubanga buli emu erina enkola n’obulombolombo.\nNali mwetegefu okukyukirawo naye baze n’ang’amba nti tayinza kunkaka ate nga ne bazadde bange baayagala nnyo nsigale mu ddiini y’eka. Kikosa omwana abeera ayawukanye ku banne mu ddiini naddala ng’agenze na ya nnyina naye bwe balung’amizibwa abazadde, basobola okusigala nga bali kitole. Obuzibu bubeerawo mu kusaba okw’awamu awaka anti abangi be basinga okutwala omukisa naye n’omu alina okufunirwa obudde okumanya eddiini ye.\nKu mbaga saafunamu nkenyera yonna olw’okungattira mu Eklezia ne tutagenda mu kkanisa kufunayo mikisa gyayo kubanga byonna bye nandifuniddeyo nabiweebwa n’ennyimba ezaffe ezaayimbibwa.\nNovember 17, 2008 at 5:40 am #20473\nNze kyenasooka okulaba nga ddala amadiini go kubwaago gandibadde malungi nga gatubulira ekigambo kya Katonda ebirala negabirekera abantu buli omu nasooka akulembeza egwanga lye .\nKuba bwotunulira abagaleeta mu Africa naddala mu Buganda we mmanyi basanga Abaganda batudde ntende tekitegeeza nti omweeru yeyajja ne katonda kuba na Baganda baali bakimanyi nti eriyo liiso ddene Katonda Kamala byonna naye olwobunyoomi bwo mweeru bwalina eri omuddugavu, ekyo teyakitunulamu.\nBuli eyaleetanga eddiini ngasika azza wuwe , eyareeta obukatuliki yakakasa abamadiini amalala nti eyiyye Katonda gye yakwaasa ensi ,nomu protestant nti ye kennyini Katonda gweyayitamu okusobola okubeera wanmu ne Katonda ,kati no musiraamu naye najja nagamba nti abatali basiraamu bo tebamanyi Allah .\nKyokka bwogenda ku buli omu eyaleeta eddini mu Africa ewaabwe osanga bakulembezza gwanga lyaabwe nebalyooka bo begattira mu diini.\nEkyo nosooka okyewuunya kwe kukwaata eddini yaabwe gyebakugamba nti enekusembeza awali Katonda nogisoma nyukuta ku nyukuta nobagammba nti nze bannange kati nebwemunsala eddiini yammwe endi mu musaayi , awo nebakakutema nti kirungi naye nga bwooli mu africa ate omuddugavu gwe wawali wooba osinziza .\nOba okyawunikiridde ogenda okulaba ebikolwa byaabwe nga actually tebifanana nabigambo byebakeera okuleeta okwawula yawula mu baddugavu nga babaletera eddiini mu Africa.\nWebigweera nga mumazima ddala nabo bennyini abagamnba okuba nti bebasinga okumanya Katonda tebagala kubeera wamu wabula buli omu negwanga lye , Kati awo nekisigalira kuba eri gwe okusinza Katonda wo gwe naye, nga toyise mu bava bunayira kuba nabo balina ebigendererwa byanjawulo ate ebitakwatagana na Katonda.\nNovember 17, 2008 at 1:32 pm #20476\nAbagamba nti eddiini eyawula mubantu (abafumbiriganwa) bebatafuddeeyo kwetegereza kki eddiini kyegamba ku bufumbo. Eddiini egamba ki ku bafumbiriganwa nga ba ddiini za njawulo (abakkiriza Jesus Christ nabatamukkiriza)? Mu butuufu eddiini eyongera kubagatta, sso ssi kubawula.\nKati wetegereze Paul kyeyagamba bweyali awandiikira aba Corinthians ku nsonga y’obufumbo. Mu bbaluwa eno tojja kusangamu kwawula mubafumbiriganwa.\n1 Abakkolinso 7:12-16\n12 Naye abalala mbagamba nze, (si Mukama waffe): ow’oluganda yenna bw’abanga n’omukazi atakkiriza, omukazi bw’atabagananga naye okubeera naye, bamulekangayo.\n13 N’omukazi bw’abeeranga n’omusajja atakkiriza; naye bw’atabagananga naye okubeea naye, tanobanga ku musajja we.\n14 Kubanga omusajja atakkiriza atukuzibwa na mukazi, n’omukazi atakiriza atukuzibwa na wa luganda: singa tekiri bwe kityo, abaana bamwe tebandibadde balongoofu; naye kaakano batukuvu.\n15 Naye atakkiriza bw’ayawukananga: ayawukane: ow’oluganda omusajja oba omukazi tali mu buddu mu bigambo biri bwe bityo: naye Katonda yabayitira mirembe.\n16 Kubanga, gwe omukazi; omanyi otya nga tolirokola musajja wo? oba, ggwe musajja, omanyi otya nga tolirokola mukazi wo?\n1. Corinthians 7:12-16


Bukedde Online - Kassim Buyondo Maneja wa Express ow'ebikopo n'effujjo\nEXPRESS FC eyatandikibwawo omugenzi Jolly Joe Kiwanuka mu 1959 ebadde n'abasajja ab’amaanyi.\nEXPRESS FC eyatandikibwawo omugenzi Jolly Joe Kiwanuka mu 1959 ebadde n'abasajja ab'amaanyi.\nAbaludde mu mupiira gwa Uganda kizibu okwerabira Kassim Buyondo, eyali maneja wa Express wakati wa 1991 ne 2004.\nYazaalibwa Abbas Ddamulira ne Hajati Amina Nampiima e Kibinge, Masaka mu 1954.\nYasomera Kiryassaaka P/S, St. Johns SS, Nandere ne Nakasero SS gye yakomya emisomo mu S4 n'atandika obusuubuzi mu 1973.\nWadde Buyondo yakola erinnya mu mupiira gwa Uganda, okuguzannya yagukomya mu ssomero.\nATANDIKA OKUWAGIRA OMUPIIRA\nBuyondo yakulira Katwe awaabeeranga abantu omuwali n'eyali ssita Mubiru Tanka (bwe baasomanga e Nandere) abaamusikiriza okuwagira Express. Wabula mu 1977, eyali Gavana wa Kampala Province, Abdallah Nasur yawera Express abakulembeze baayo ne baddukira e Kenya ekyannyogoza Buyondo ne yeeyama obutawagira kiraabu ndala.\nMu 1978, Buyondo ne Hajji Erias Musoke baagunjawo ttiimu ya Fans International FC e Makindye. Mu 1979 nga Idi Amin avuunikiddwa, Express yakomawo era mu baasooka okugidduukirira yali Buyondo bwe yabatonera emijoozi era n'alondebwa ku kakiiko akaddukanya ttiimu.\nMu 1980, Buyondo yayingira DP n'alondebwa okukulira abavubuka mu Kampala naye kyamuleetera obuzibu bwe yaggalirwa basajja ba Obote. Mu 1986, Buyondo yakomawo ng'ayambibwako eyali omukulembeze wa Express FC mu kiseera ekyo, Sam Njuba.\nMu October wa 1990, waaliwo okujjuza ebifo by'abakungu ba Express 2; Patrick Kiwanuka ne Edward Mugerwa (maneja) abaafiira mu kabenje.\nVincent Bbaale Mugera yalya obwassentebe, Hajji Abdul Kasujja eyali amezze Buyondo ku bwamaneja, n'akakibwa okusulawo ekifo ne bakiwa Buyondo nga bamusiima obuwagizi bw'alaze ttiimu.\nMu 1991, Express yasitukira mu Uganda Cup bwe yawutttula Nile FC (4-1).\nEkikopo kino Buyondo kye yasookerako nga maneja era mu 1992 n'ekyeddiza.\nMu 1993, Express FC yeggyako ekikwa ky'emyaka 18 nga tewangula liigi n'ewangula ne Idd Cup, Independence Cup, Kabaka Cup ne Super Cup mu mwaka gumu. Mu 1994, baawangula Uganda Cup wadde liigi tebaagyeddiza.\nWabula mu 1994, Buyondo n'eyali omuzibizi wa Express, Godfrey Nyola baakwata ddiifiri Ali Waiswa amataayi nga Coffee ebamezze (3-2) e Wankulukuku, Buyondo n'asibwa omwaka mulamba oluvannyuma ekyakendeezebwa.\nMu 1993, Express yasitukira mu liigi ne Uganda Cup era bangi obuwanguzi baabussa ku Buyondo.\nMu 1996, waabalukawo obutakkaanya wakati wa Buyondo n'omumyuka we Erias 'Kamudaasi' Serunjogi, ne Robert Ssawa eyali omuwandiisi ng'abalumiriza okutabula ttiimu.\nEnjawukana zino kigambibwa nti ze zaaviirako ssentebe Vincent Bbaale Mugera okulekulira mu 1997 n'asikizibwa Meddie Ssebaggala era okujja kwe (Ssebaggala) kwalimu omukono gwa Buyondo.\nMu May wa 1997, ensiike ya Express ne Villa e Wankulukuku, Buyondo yayingira ekisaawe n'agwa ddiifiri Stephen Muleyi mu malaka olw'okusala ggoolo ya Zazak Lingaya ekyaviirako omupiira okuyiika FUFA n'emukaliga mwaka.\nKino kyatabula Ssebaggala n'agoba Buyondo naye abawagizi baamuwaliriza okumuzza mu 1998.\nMu 2001, abawagizi ba Express baasonga olunwe mu Buyondo nti alya mu lulime ne mu luzise olw'abazannyi Maurice Sunguti ne Saidi Abedi okuva mu ttiimu. Mu 2002, Buyondo agambibwa okukulemberamu abawagizi okuyiwa omupiira wakati wa SCOUL FC ne Express era


Bukedde Online - Bammye Poliisi emmere lwa bbanja lya buwumbi 36\n‘Mulamuzi, abaamawulire bandeetera ekidumusi’...\nABAKULEMBEZE ab’enjawulo boogedde ku mabanja ga Poliisi agagituusizza okusalwako amasannyalaze, amazzi n’obutafuna mmere oluvannyuma lw’abasuubuzi ababadde bagibaguza okulekera awo olw’obutabasasula.\nAbabanja poliisi nga bali mu lukiiko lwe baatuuzizza ku Lwokubiri.\nKiddiridde abasuubuzi ababadde baguza poliisi emmere okulangirira ku Lwokubiri nga bwe batagenda kuddamu kugibaguza okutuusa nga bamaze okubasasula ssente eziwera obuwumbi 36.\nDalausi Katongole, omu ku baguza Poliisi emmere yategeezezza nti okuva mu 2015 tebasasulwanga ssente, era okuggyako nga basasuddwa tebagenda kuddamu kugabira poliisi mmere.\nYayongeddeko nti okuva ku ntandikwa ya Febraury babadde tebawa poliisi mmere era nga tebajja kuddamu okutuusa nga bamaze okusasulwa kuba ssente ze bakozesa bazeewola mu bammanerenda era nga n’ebintu byabwe ebikalu bye baasinga bitandise okulugenda.\nBadru Kisitu yategeezezza nti ekimu ku bisinga okwewuunyisa abasuubuzi kwe kubeera nti wadde nga baguza ebitongole ebikuumaddembe ebiwerako emmere okuli amagye n’ekitongole ky’amakomera, kyokka tebamanyi lwaki poliisi y’etebasasula.\nMuwanga Kivumbi (Butambala) yagambye nti lipooti z’alina ziraga nti poliisi ebanjibwa ssente eziwera obuwumbi 120. Ng’oggyeeko ababanja ez’emmere, enkambi nnyingi tezirina masannyalaze oluvannyuma lw’okusalibwako era n’amazzi.\nObuzibu yabutadde mu kubeera nga ssente nnyingi ziteekebwa mu bintu ebitalina kye biyamba muserikale ng’okuyiwa omusimbi omungi mu bantu nga Abdallah Kitatta owa Bodaboda 2010 awamu ne bakifeesi ebitalina kye biyamba ku mbeera y’abaserikale.\nJudith Nabakooba (mukazi/ Mityana) era ssentebe w’akakiiko ka Palamenti akebyokwerinda yagambye nti ebitongole byonna biba n’amabanja era nga tasuubira nti ekya poliisi kya njawulo.\nMario Obiga Kania, minisita omubeezi ow’ensonga z’omunda yagambye nti kituufu poliisi erina amabanja, kyokka tegannatuuka mu mbeera yeeraliikiriza. Yagambye nti ensonga eno bagikolako, era essaawa yonna ejja kugonjoolwa.\nOmwogezi wa poliisi mu ggwanga, Emilian Kayima bwe yatuukiriddwa yagambye nti ebbanja lya bantu bano balimanyi, kyokka mu kiseera kino tebalina ssente za kubasasula, kyokka nga bajja kusasulwa ekiseera kyonna.\n“Ekirungi kya Gavumenti tebba era ne bano balina okugumiikiriza kuba tujja kubasasula nga ssente zifunise,” Kayima bwe yagambye.\nKu Mmande Gen.Kale Kayihura bwe yabadde aggulawo olukiiko lwa poliisi e Kigo yakikoonyeeko nga Poliisi bw’etubidde mu mabanja amayitirivu agateekwa okusasulwa.\nBobi Wine asabye Besigye amulekere Museveni mu 2021 zaabike emipiira


Bukedde Online - Ab’e Kawanda basomesezza ku kitooke ekipya ekya Kiwangaazi\nBatadde Gav't ku nninga ku by'okusuubiza okuzimba amasomero n'etatuukiriza...\nEddwaliro ly'e Mulago eppya liseera okusinga ag'obwanannyini...\nAbabaka beeyongezza ensimbi mu bajeti ya 2019/2020 enaatera okusomwa...\nAb’e Kawanda basomesezza ku kitooke ekipya ekya Kiwangaazi\nYiga engeri ennyangu ey’okulimira mu kiyumba...\n‘Bye nkola ku yiika emu abalala babikolera...\nOmukugu ng’alaga endu erina okusimbibwa.\nABAKUGU e Kawanda batandiise okusomesa Bannayuganda ku kitooke ekipya kye bakoze ekiyitibwa Kiwangaazi M9 ne M2, ekigumira endwadde n’okussa enkota ennene.\nBali mu kaweefube wa kukyagazisa balimi kibayambe okwongera okwaza emmere awaka. Mu musomo ogw’olunaku olumu ogwabadde mu nnimiro y’omulimi Francis Wagaba e Nakanyonyi mu ggombolola y’e Nabbaale e Mukono gye buvuddeko, abalimi okuva mu magombolola ag’enjawulo mu Nakifuma ne Mukono North baasomeseddwa ennima y’ekitooke kino.\nKiwangaazi M9 ne M2 kigumira embeera yonna ey’obudde, tekimala galumibwa biwuka ng’ebitooke ebirala, kiteekako enkota nnene.\nWilson Okulut, omusomesa w’ebitooke okuva e Kawanda yategeezezza nti ekitooke kino kisobola bulungi okusimbibwa awantu wonna, kirina omugogo munene nga kisobola okweterekera amazzi ebbanga lyonna ate tekimala gasuulibwa kibuyaga.\nOkurut agamba nti buli mulimi talina kweralikirira ku nsimba ya kitooke kino awamu n’endabirira kuba nakyo kiringa ekitooke ekirala mu ndabirira. Kyetaaga okusimbibwa mu biseera by’enkuba okusobola okukendeza ku ndabirira n’okufukirira, okubikka, okukisali-ra, okukisimba mu nnyiriri ate tekiboola bitooke birala.\nKissa enkota nnene, erina ebiwagu ebiri wakati wa 14 ne 16, kimala emyezi ebiri n’ekitundu ettooke okukula obulungi. Omulimi Francis Wagaba, eyalondebwa okugezesezaako ebitooke bino yategeezeza nti kati takyalina kizibu kya mmere kuba ebitooke bino bigumira buli mbeera yonna nga ne mmere yakyo eringa endala yonna.\n“Emmere ηηonvu, enkota ngitunda wakati wa 15,000/- ne 20,000/- nga bw’olaba Mpologoma ne Kisansa. Ekitooke kizaala nnyo kale bw’otottira butooke, ebbanga lye batulagira okukisimbamu erya mmita 3 ku 3 ttono,” bwe yagambye\nEnkuba egoyezza Bannakampala n'emiraano...\nBatadde Gav't ku nninga ku by'okusuubiza...\nAKAKIIKO ka palamenti akalondoola ebisuubizo bya gavumenti kagitadde ku nninga olw’okulemererwa okutuukiriza ekisuubizo...\nEddwaliro ly'e Mulago eppya liseera...\nABABAKA ba palamenti balaze okutya olw’eddwaliro ly’e Mulago eppya erya gavumenti erijjanjaba abakazi okuba nga...\nAbabaka beeyongezza ensimbi mu...\nABABAKA ba palamenti bazzeemu okweyongeza ensako. Okusinziira ku biwandiiko ebikwata ku bajeti egenda okusomwa...\nBuganda ejjukidde emyaka 53 bukya...\nBuganda ejjukidde emyaka 53 bukya Lubiri e Mmengo lulumbibwa Obote


Bukedde Online - Omusuubuzi bamusse n'abakozi be 2 ne bamulesa abaana abato\nDP ewangudde ebifo by'obwameeya byonna mu ...\nENGERI omusuubuzi Didas gye yakubiddwa amasasi n’attibwa n’abakozi be babiri ereeseewo ebibuuzo, okukkakkana nga poliisi ekimye mukazi we Christine agiyambeko mu kunoonyereza.\nAbamu ku baana b’omugenzi abasembayo. Ku ddyo, Emmotoka mwe baabattidde\nAbatemu ab’emmundu baateeze Didas Tukundane, 42, ku ggeeti eyingira amakaage e Busega – Kibumbiro Zooni B era baamukubye amasasi 8 mu kifuba ne batwaliramu n’abakozi be babiri Lauben Niwamanya ne Justus Muhereza.\nMuliraanwa Richard Mubiru yategeezezza Bukedde nti, amasasi agaakubiddwa mu ddakiika nga ssatu zokka gaasusse mu kkumi era bwe gaasirise ku ssaawa nga 3:30 ez’ekiro ne bawulira pikipiki esimbula, nga kiteeberezebwa nti abatemu baabadde batambulira ku bodaboda.\nAbatemu tebalina kye baatutte era Didas yasangiddwa agudde mu mbiriizi z’omutto gw’emmotoka ye ey’ekika kya Noah UAT 210H nga n’amasimu ge gagudde wansi w’omutto. Didas ye yabadde avuga era ng’endabirwamu ziri wansi, yabadde alinze baggulewo ggeeti, era kino kyayanguyirizza abatemu okumukuba.\nOmugenzi Didas Tukundane\nBaliraanwa abaalingizza okulaba ekigenda mu maaso baategeezezza Bukedde nti abakozi baabadde mu mutto gw’emabega. Olwo abatemu kwe kukuba amasasi nga bagayisa mu ndabirwamu z’emabega ne gakuba Lauben ne Justus.\nJustus yafiiriddewo ate Didas eyabadde asigaddeko ekiyiriitira, n’afa ng’atuusibwa mu ddwaaliro e Lubaga. Omukozi owookubiri Lauben baamwongeddeyo mu ddwaaliro Ekkulu e Mulago wabula poliisi yategeezezza nti, naye yafudde ku makya g’eggulo. Emmotoka yabadde ebunye omusaayi ogwakulukuse wansi w’emitto.\nMu kiro ky’Olwokutaano oluwedde ku ssaawa 4:00 ez’ekiro, abazigu abaabadde ku bodaboda tebaatidde byakwerinda ebinywezeddwa mu Kampala n’emiriraano ne bateega Fred Miiro Maneja mu kkampuni ya Gal’s Sports Betting ng’ayingira ggeeti y’amakaage e Namasuba ne bamukuba amasasi ne babulawo n’ensawo ya ssente gye yabadde annyuse nayo.\nDidas naye baamusse mu ngeri y’emu kyokka enjawulo yabadde emu yokka, nti bano tebalina kye baatutte ekirowoozesa poliisi nti waliwo omuntu eyapangisizza abatemu nga bajjiridde bulamu.\nENGERI GYE BAYINGIZZAAMU NNAMWANDU\nEbimu ku poliisi by’esinziddeko okukima Nnamwandu Christine Kaitesi akole siteetimenti, y’engeri gye yavudde mu mmotoka ya bba mwe baabadde batambulira bombi n’asooka bba awaka, ate nga bulijjo babadde bannyuka bombi era ne batambulira mu mmotoka y’emu okudda awaka.\nKyokka Christine yannyonnyodde nti, bombi balina emmotoka era ku luno yabadde atambulidde mu yiye ey’ekika kya Subaru.\nYagambye nti ku makya Subaru yabadde eyonoonese omupiira n’agireka ku Shell e Mengo n’agenda ku Kafumbe Mukasa Road – Kisenyi we balina edduuka erisuubuza ssukaali, butto, omuceere, obuwunga n’ebintu ebirala. Christine ne bba babadde bakola mu dduuka limu eriyitibwa Tina Traders ku kizimbe kya Kasajja.\nPoliisi yagasseeko bye yafunye okuva mu baliraanwa abaagitegeezezza nti, amasasi nga gamaze okuvuga, Christine yakubye ku ssimu ya bba era bwe yalabye teri agikwata kwe kufuluma n’alaba bba ng’agudde wakati w’emitto.\nNti mu ngeri ey’obumalirivu, yayingidde emmotoka n’agisimbula wabula bwe baamubuuzizza ky’agezaako okukola n’abategeeza nti atwala bba mu ddwaaliro, era omu ku baliraanwa kwe kukiwakanya ne baleeta emmotoka endala “Double Cabin” mwe baabatwalidde.\nAbaserikale nga bali mu kifo awaabaddeb ettemu\nAbaabaddewo baategeezezza poliisi nti, Nnamwandu teyalaze kabonero konna ka kwekanga, kyokka abamuwolereza baagambye nti, omuntu bw’afuna ekikangabwa nga kino awunga era ayinza okweyisa mu ngeri eteri yaabulijjo.\nNNAMWANDU NE BBA BABADDE N’OBUTAKKAANYA\nMu bujulizi obulala poliisi bw’enoonyerezaako mwe muli obutakkaanya obugambibwa nti, bubaddewo wakati wa Didas ne mukazi we. Nti baazimba amaka ag’ebbeeyi e Buloba Kirimamboga nga balina entegeka esenguka e Busega bateekewo abapangisa olwo bagende awagazi era nga baali bategese kugiyingira December 2015, wabula ne kitatuukirira.\nOmukazi nti abadde ateebereza nti, Didas alinayo omukazi omulala gw’ayagala okuteeka mu maka ago; wabula Didas abadde amugumya lunye nti wakyaliwo ebimalirizibwa ku nnyumba eyo era bwe binaggwa baakugiyingira.\nGye buvuddeko nti baafunamu n’obutakkaanya obulala nga buva ku ssente ezibula mu bizinensi mu ngeri etategeerekeka nga Didas abadde alumiriza mukazi we nti amanyi ku mayitire ga ssente ezo kubanga edduuka balibeeramu babiri.\nObutakkaanya bweyongedde ku ntandikwa y’omwaka guno, ensimbi obukadde 17 bwe zaabulira mu mikono gy’omukyala era n’annyonnyola bba nti abazigu baamuteeze ne bazimubbako ng’adda awaka!\nKuno kwegattiddwaako ekintu ekitali kya bulijjo, Didas bwe yatikkudde emmotoka ya ssukkaali nti ne wabeerawo omuvubuka omulala eyaleese emmotoka n’atandika okutikka ezimu ku nsawo za ssukaali, kyokka Didas n’amusangiriza.\nYamukunyizza kyokka bye yazudde nga biraga nti lino lyabadde kkobaane eryabaddemu omuntu ow’omunda.\nEmmotoka Didas n'abakozi be mwe baabattidde. EBIFAANYI BYA PONSIANO NSIMBI\nNnamwandu baamututte ne Asafu Majanti ow’ebyokwerinda ku kyalo oluvannyuma lwa poliisi okuzuula nti amangu ddala ng’obutemu bwakagwawo, y’omu ku baayogedde ne Nnamwandu ku ssimu ate era baludde nga bakolagana nnyo.\nWabula Majanti yannyonnyodde nti yafunye essimu eyakubiddwa Nnamwandu olw’obuvunaanyizibwa bw’ebyokwerinda bw’alina ku kyalo nga buli awagudde obuzibu gwe basooka okutegeeza.\nDidas alese abaana bana nga kuno kuliko abasatu b’azaala mu Christine n’omulala omukulu ali mu S.5 mu Lakeside College Luzira. Omwana asembayo obuto wa myaka esatu.\nDidas ne mukazi we babadde bajjumbize mu mirimu gya Klezia y’e Busega kyokka bafaaza abazze eggulo okusabira mu maka baasazizzaamu enteekateeka bwe baabategeezezza nti, ate Nnamwandu poliisi emututte.\nOlunaku lw’eggulo lwonna, Nnamwandu yalumaze ku poliisi era akulira okunoonyereza ku buzzi bw’emisango mu ttundutundu lya Kampala South (omuli Katwe, Nateete n’emiriraano) Emmanuel Benon Ayebare yagambye nti bakuhhaanyizza obujulizi obusookerwako kwe bagenda okutandikira okunoonyereza ku butemu buno.\nEbimu ku bisosonkole by’amasasi baabisanze mu mmotoka. Ayebare yategeezezza nti abatemu baakozesezza mmundu entono ey’ekika kya bbaasitoola.\nHaji Abdu Kaheesi abadde mukwano gwa Didas nga bombi bakolera ku Kafumbe Mukasa Road yagambye nti, omugenzi abadde mukkakkamu ate ng’ayanguyira buli muntu.\nEyazze okubba mu maka g'ofiisa wa Poliisi bamukubye essasi mu kabina\nEyaakafuna omwagalwa wekkaanye bino oleme kukaluubiriza munno


Bukedde Online - Abooluganda batabuse n'omuzzukulu eyatunze ekiggya\nAbooluganda batabuse n'omuzzukulu eyatunze ekiggya\nMinisita azzizza ab'e Gomba ku ttaka\nOmukubi w'ebifaananyi bamugobye ku kyalo l...\nAdded 17th November 2019\nABOOLUGANDA batabuse lwa muzzukulu kutunda ttaka lyabwe okuli n’ebiggya nga tebamanyi.\nSsemakula (ku kkono) omu ku ba ffamire. Mu katono ye Magala.\nEnkaayana ziri ku kyalo Kanywamusulo e Buwambo mu Wakiso wakati mu baffamire y'omugenzi Yokana Katende Buliggwanga ng'entabwe eva ku muzzukulu, James Magala agambibwa okusala poloti ku ttaka ly'ekiggya eriri ku yiika 8 ne desimoolo 74 n'alitunda.\nAbooluganda abaakulembeddwa Abdallah Ssemakula 55, ow'e Ttula - Kawempe baatutte ttulakita basende ennimiro z'abantu be bagamba nti beesenza ku kibanja kyabwe mu bukyamu.\nKyokka baabadde tebannasenda Magala n'atuuka n'omusajja eyagambye nti mbega wa poliisi e Kasangati ne bagaana aba ttulakita okusenda ekintu kyonna ng'era Magala yabagambye nti y'alina obuyinza.\nSsemakula yategeezezza nti ekibanja kyabwe kiri ku ttaka lya Ssempebwa nga kyali kya jjajjaabwe Buliggwanga eyafa mu myaka gye 70.\nYagambye nti ekibanja kyaliko yiika 8 ne desimoolo 74 ng'omugenzi yagenda okufa yali awaddeko bannyina yiika 6 mu buwandiike nga yiika ebbiri yazirekera ffamire nga kwe kuli n'ekiggya omuzzukulu ky'atemyetemyemu poloti.\n"Magala mwana wa muganda waffe talina buyinza kutunda kibanja kya ffamire kuba we wali n'ekiggya we batuziika.\nEkisinga okwewuunyisa ensonga ziri mu kkooti ate ekibanja akitunze akimazeewo n'ebiggya n'abitwaliramu kati bagenda kutuziika wa n'abaana baffe?\nSimanyi oba abaagula Magala yabalaga ku mpapula eziraga nti ekibanja akirinako obwannannyini," Ssemakula bwe yagambye.\nMagala yategeezezza nti alina ebiwandiiko byonna ebiraga nti ekibanja y'akirinako obuvunaanyizibwa kuba kitaawe, omugenzi Fred Ssemwogerere yakimuwa mulamu nga naye kyamuweebwa jjajja we Buliggwanga nga buli ky'akola akikolera mu mateeka.\nYagasseeko nti ffamire yalina ettaka e Banda yiika 11 bakitaabwe abamwesimbyemu baalitunda ne balekawo yiika emu okuli ebiggya ng'eno naye yalinayo omugabo gwa yiika emu nayo baagitundiramu nga kati obuufu babwolekezza Buwambo. Charles Sserunjogi muganda wa Magala yategeezezza nti kitaabwe\nYesse lwa mukazi we asinze kusinga kyapa ky'enju mu bbanka\nOmusajja akubye muganzi we essasi